"Иван Васильевич касбини ўзгартиради" ёҳуд ҚИРҚ ЙИЛДА ҚАЙТГАН ШОҲ АСАР\nМаълум ва машхур рус режиссёри Леонид Гайдайнинг “Иван Васильевич касбини ўзгартиради” номли комедиясини кўп томоша қилгансиз. Аслида бу асар, таниқли рус адиби Михаил Афанасьевич Булгаков (1891-1940) қаламига мансуб. Булгаков ёзувчи, драматург, режиссёр, актёр ҳамда шифокорлик касбларини эгаллаган бебаҳо истеъдод соҳиби эди. Адибнинг отаси диний академия профессори, тоғалари эса машхур шифокорлар бўлишган.\n1909 йилда Булгаков “Биринчи Киев гимназияси”ни якунлагач, Киев куллиётининг тиббиёт факультетида етти йил тахсил кўрди. 1916 йилда шифокорлик дипломини олиб, ҳарбий флотга хизматга кириш учун ариза ёзди. Лекин бўйраги хасталиги сабаб бўлиб, тиббиёт кўригидан ўтолмади. Шундан сўнг кўнгилли равишда Қизил Хоч жамиятига қарашли госпиталда иш фаолиятини бошлади. Биринчи жаҳон урушида қатнашди. Ундан сўнг инқилоб тўнтаришлари даврида харбий қисмларда хизмат қилди. Газеталарга мақолалар ёзди. Харбий шифокор 1921 йили Владикавказда даволанди. Шу чоғларда у, илк бор сахна асарига қўл уриб, машаққатли ижод йўлига қадам қўйди.\nШу йили Булгаков Москвага кўчиб келди. Фельетончи сифатида пойтахтдаги рўзнома ва журналлар билан ҳамкорлик қилди. Юздан ортиқ хабар, мақола ва фельетонлари чоп этилди. 1923 йилда “Умумроссия ёзувчилар уюшмаси”га қабул қилинди. Шифокор қаламкаш ўзига ҳос наслу насаб ва дунёқарашга эга эди. Орадан уч йил ўтгач ГПУ ходимлари унинг уйида тинтув ўтказиб, “Итюрак” қиссаси қўлёзмаси ва кундалик дафтарини тортиб олишди. Бир неча йилдан сўнг кундалик эгасига қайтарилди. Адиб аччиқ устида уни ўчоққа ташлаб куйдириб юборди. Офатдан шарофат деганларидек, кундаликдан олинган кўчирма Лубянка архивида сақланиб, бизга қадар етиб келди.\n1926 йилда МХАТда адибнинг “Турбинларнинг кечмиш кунлари” ва Вахтангов номидаги театрда эса “Зоянинг квартираси” номли асари муваффаққият билан намойиш этила бошланди. Шахсан давлат раҳбари Сталин МХАТга серқатнов бўлиб қолди. “Турбинларнинг кечмиш кунлари” спектаклини ўн тўрт марта томоша қилди. Қачонлардир шеърият йўналишида қалам тебратган Сталин сахнадан кўз узмас, синфий душман оқ гвардиячилар ҳаётига разм солиб нималарнидир ўйларди. Булгаков ва театр жамоаси бу нарсадан ҳадик ва хаяжонда эдилар.\n1932 йилдаги бир маърузасида Сталин, “Бу асар антисовет асар, Булгаков бизнинг ижодкор эмас”, дея фикр билдирди. Спектакль дарҳол таъқиқланди. Бу хабарни эшитган Сталин, асар қўйилаверсин, деб буйруқ берди. Спектакль иккинчи жаҳон уруши давригача ўйналди. Лекин МХАТдан бошқа театрларда қайтиб сахна юзини кўрмади. Шундан сўнг Булгаков ижодини тошбўрон қилиш авж олиб кетди. Ўн йил ичида 289 та хақоратомуз танқид ва атиги 3 та ижобий тақриз ёзилди. Танқидчилар орасида улкан нуфузга эга Маяковский, Безыменский, Авербах, Шкловский, Керженцев каби ижодкор ва амалдорлар ҳам бор эди. Сталин кейинчалик “таъқиққа учраган ўша асар коммунистларга дарс бўлишга арзийди”, деган фикрни билдирди. “Турбинлар ватанни ҳимоя қилган, софдил, олийжаноб кишилар, – ўйларди давлат раҳбари, – лекин афсуски улар оқ гвардиячилар”.\n1928 йилда Булгаковнинг “Арғувон орол” асарининг премьераси бўлиб ўтди. Адиб “Уста ва Маргарита” ва Мольер ҳаётига бағишланган “Риёкорлар асорати” устида ишлашга бошлади. 1930 йилда нашриёт ва газеталар Булгаков асарларини чоп этишни тўхтатишди. Ҳамма пьесалари театр сахналаридан олиб ташланди. Булгаков моддий жиҳатдан қийин аҳволда қолди. У “Уста ва Маргарита” асаридаги ертўлада яшовчи ночор устага айланиб, “уста” билан “иблис” ўртасида шартнома тузиш фурсати яқинлашди. Сталинга “мени иш билан таъминланг ёки хорижга чиқиб кетишимга руҳсат беринг”, деган мазмунда хат ёзди. Сталин хат билан танишиб, шахсан ўзи адибга телефон қилди. Булгаков МХАТга борса раҳбарлар албатта ишга олишларини айтди. Подшоҳнинг амри вожиб! У борди – уни ишга олишди. У МХАТда режиссёр вазифасида ишлай бошлади. 1932 йилда Гогольнинг “Ўлик жонлар” асарини сахналаштирди. Ҳатто актёр сифатида, Дикенснинг асарида судья ролини ҳам ўйнади. Театрда ишлаши натижасида, актёрлар ҳаёти билан яқиндан танишиб, “Марҳумнинг ёзувлари” асарини яратди.\nШу даврда режиссёрлар унга мурожаат қилиб, “Фароғат” номли бир қувноқ пьеса ёзиб беришини сўрашди. Режа шундай тузилди; асар фантастик кайфиятдаги комедия бўлсин. Герберт Уэллс қаҳрамони ясаган вақт машинаси ҳам иштирок этсин. Бош қаҳрамонлар вақт машинаси воситасида ўтмиш ва келажакка боришсин. Шўро давлатининг калажакдаги роҳат-фароғатли ҳаётини ўз кўзлари билан кўришсин.\nБулгаков бажонидил рози бўлиб, 1933 йилда “Фароғат” ёки “Инженер Рейннинг туши” номли тўрт пардали пьеса ёзди. Китобхонлар бу асарни халигача табассум билан мутолаа қиладилар. Воқеалар қуйидагича ривожланган: Йигирманчи аср бошида яшовчи, ихтирочи инженер Евгений Николаевич Рейн, ўз квартирасида вақт машинасини ясайди. Ёнқўшни Михельсоннинг уйига, “Яккахон” лақабли жиноятчи Юрий Милославский ўғриликка киради. Уй бошқармаси котиби князь Бунша-Корецкий, ихтирочининг квартирасига ижара ҳақини қистаб кириб келади. Ўртада гап-сўз кўпайиб, Рейннинг сабри тугаб, вақт машинасини ишга тушириб, қандай ишлашини намойиш қилади. Михельсон уйининг девори кўтарилиб, ўн олтинчи асрдаги Иван Грознийнинг саройи намоён бўлади. Саройда шоҳ ва Опричник аъён, авлиё отага нома ёзиб ўтирган эдилар. Ваҳимага тушган аъён орқага, Грозний эса олдинга – йигирманчи аср майдонига қочиб ўтади. У васвасада югуриб, уйнинг чордоғига чиқиб олади. Миҳелсон уйида ўтирган ўғри Милославский, ихтирочи Рейннинг квартирасига ўтиб, вақт машинаси билан қизиқади. Унинг калити олтин эканлигини билиб қолиб, калитни шартта суғириб, чўнтагига солади. Натижада машина ишга тушиб кетади. Бунша, Рейн ва Милославский келажакка – 2222 йилга бориб қоладилар. Бу даврдаги шўролар давлати “Фароғат” деб аталарди. Фароғат мамлакатида милиционерлар, ўғрилар, бюрократ қоғозбозлар умуман тугатилган. Фан-техника ўта такомиллашган эди. Эшик-деразалари люкка ўхшаш уйлар, ойнаванд устунларга ўхшарди. Фуқаролар фраклар ва бошқа ажабтовур кийимлар кийиб, елкаларига реактив моторли қанот тақиб, ҳоҳлаган жойларига учиб кетаверардилар. Ичимлик суви каби кранлардан тоза спирт оқар, фароғатликлар эса уни умуман ичмасдилар. Муаллиф даҳосига қойил қолса бўлади. Ҳозир айнан шундай реактив қанотларда уча бошланди. Спирт эса ёқилғи, техник жиҳозларни тозалаш воситаси сифатида ишлатиляпти. Фароғатда яшовчи ихтиролар бўйича халқ комиссари Радаманов, унинг қизи Аврора, котибаси Анна, Гармония Олийгоҳи директори Саввич, тиббиёт профессори Граббе ва меҳмонлар ўртасида кулгили хангомалар юзага келади. Милославский бу ерда бемалол ўғрилик қилади. Кранда оқаётган спиртдан ичиб, котиба Аннани ҳам ичириб, унинг аҳлоқини бузади. Маиший бузуқ Бунша, Аннани бузуқчиликка тортмоқчи бўлади. Жувоннинг Милославский билан юриб кетганини билгач, аламига чидолмайди. Чақимчилик қилиб, котиба Анна ҳақида ёзма маълумот тўплайди. Лекин бу анонимкани на қабул қиладиган идора бор, на жазолайдиган милиция! Рейн эса Радамоновнинг қизи Аврорани севиб қолади. Фароғат мамлакати олимлари, тентак Бунша ва ўғри Милославскийни даволанишга жўнатмоқчи бўлишади. Шундан сўнг Милославский, вақт машинасининг олтин калитини Рейнга беради. Улар йигирманчи асрга қайтадилар. Авроранинг отаси Рейнни огоҳлантирганига қарамай, у Аврорани олиб қочади. – Инқилоб даврида Аврора номли харбий кема подшоҳ саройини тўпга тутиб, қандай хонавайрон қилгани ёдингизда бўлса керак! Милославский эса елкага тақиб училадиган битта реактив қанотни ўғирлаб қочади. Эрни хонавайрон қилувчи бошема хотин ихтирочи дахога, фан-техника ютуғи эса ўғрига насиб қилганини кўринг! Бахтга қарши, йигирманчи асрда уларни милиция кутиб турганди. Милославский реактив қанотни тақиб, осмонга учиб кетади. Омма оғзини очганча унинг ортидан қараб қолади. Рейн чордоққа чиқиб қараса, ҳаммани зириллатган Грозний атрофда бўляпган воқеаларни кўриб, ақлдан озиб жинни бўлиб, зир титраб ётибди. Калима ўгиришдан бошқасига ярамайди. Рейн вақт машинасини ишга солиб, шўрлик Иван Грознийни ўз замонасига жўнатиб юборади. Милиция ходимлари, тентак Бунша, ихтирочи дарвиш Рейн ва бу замонга даҳли йўқ бегуноҳ Аврорани ушлаб, милиция бўлимига олиб кетадилар. Парда ёпилади.\nПьесани ўқиган театр арбоблари бош қашлаб қолишди. Ҳали у, ҳали бу ерини ўзгартириб кўришди, лекин бир тўхтамга келиб бўлмади. Дарҳақиқат, ўша кезларда шўролар келажагини фараз қилиб кўриш ҳам амримаҳол эди. Тақдири азал навбати билан “ликвидация”га ҳозирлаётган, оташин коммунистларнинг сиймосига қараб, келажак ҳаётни қандай тусмоллаш мумкин. Бу ўзига ҳос муаллиф, шўроларга хизмат қилувчи асар ёзгиси келиб, ҳар қанча уринса-да уддалолмас, қош қўяман деб кўз чиқариб юрарди. Оламлардан, одамлардан қочиб кетиш мумкин, ўзингдан қочиб қаерга ҳам борардинг.\nНиҳоят, театр арбоблари шўроларнинг йигирма учинчи асрдаги фароғатли ҳаётига ўт қўйиб, ундаги қаҳрамонларни адам водийсига равона қилишди. Тўрт пардали шўрлик “Фароғат”дан биринчи парда ва ундаги чиркин қаҳрамонлар қолди, холос. Муаллифдан вақт машинаси “курс”ини ўзгартириб, ўтмиш замонга саёҳат қилишини, шоҳ Иван Васильевичга кўпроқ урғу беришини сўрашди. Шундан сўнг Булгаков янги пьесани “Иван Васильевич” дея номлади.\nЭнди инженер Рейн - Николай Иванович Тимофеевга, Святослав Владимирович Бунша - Иван Васильевич Буншага, Миҳелсон эса Шпакка айландилар. Бундан ташқари, асарга янги қахрамонлар – ихтирочининг артистка хотини Зинаида Михайловна, унинг жазмани Якин, Буншанинг хотини Ульяна Андреевна, қадим замонда эса Котиб –Дьяк, Малика, Шведлар элчиси, Бош руҳоний – Патриарх, гусля чалувчи созандалар ва дастурхончи аъёнлар сиймолари қўшилди. Энг муҳими, Иван Грозний ва Иван Бунша адашларга айланиб, икковининг ўрни алмашиб қоладиган кулгили вазият ўйлаб топилди. Бир-биридан кескин фарқ қилувчи қаҳрамонлар, бетакрор сиймолар ансамблини ташкил қилди. Лекин Булгаков уларнинг бирортасини ҳам ёқламади. Замонлар ва замондошлар устидан мириқиб кулди. Ўша пайтларда радиодан, сиёсий аҳамиятга эга чўчқабоқар хотинлар, стахановчи эркакларни шарафловчи қўшиқлар тинмай янграрди. Пьеса чўчқабоқар жувонларга бағишланган “Псковлик аёллар” қўшиғи билан бошланади. Уй бошқарувчи Бунша князьнинг ўғли, яъни, дворян эканлигини яширишга уринади. “Мен аравакаш Пантелейдан туғилган харомиман”, деб даъво қилади. Асар ёзилаётган кезларда кўплаб шўро арбоблари ўз насабидан тониб яшагани ҳеч кимга сир эмасди. Инженер Тимофеев – хотинини биров олиб кетишига бепарво даюс. Хотини Зинаида – тўртта эрга тегиб, бу эрини ҳам алдаб, бешинчиси – Якин билан қочиб кетаётган фохиша. Шпак – пасткаш жабрдийда. Ўғирланган нарсаларини икки баробарга кўпайтириб, ҳозир ичган онтига ҳозир ҳиёнат қилади. Якин – ўз ҳамкасбларини кўра олмайдиган, хотинлар қўлида ўйинчоқ бўлиб юрган режиссёр. Милославский – бугунги кунда ҳам, ўтмишда ҳам қаллоб. Ўз жонини сақлаш мақсадида, шоҳ лашкарларини Қрим хонига қарши урушга жўнатиб юборади. Битта элчининг медальонини ўмариш учун битта вилоятни шведларга тортиқ қилади. У ҳатто Патриархнинг бўйнидаги олтин зуннорини – худо тимсолини ўғирлашгача бориб етади. Натижада бош рухоний халқни жунбушга келтириб, шоҳ саройига оломон бостириб киради. Биргина Иван Грознийда виждон, номус ва саҳоват бор. Лекин у ҳам каллакесар опричникларга таянган, янгиликка ва илмга қарши золим. Қанот ясаб учмоқчи бўлган ихтирочини порохли бочкага ўтқазиб учиради. Пьеса якунида Кемь вилоятини шведларга беришганидан ғазабланиб жанжал кўтарган Иван Грозний, ўз Котибини ураман деб вақт машинасини уриб синдириб, ўз замонига қайтиб кетади. Пушаймон бўлган инженер Тимофеев йиғлаб: “Мана шундай чўчқалар орасида яшаб, қандай қилиб юксалиш мумкин!” дейди. Асар якунида яна “Псковлик аёллар” қўшиғи янграб, парда ёпилади.\nБуюртма асар битиб, театр жамоасига топширилди. Уни ўқиган театр арбобларининг тепа сочи тикка бўлди. Шўро сиёсати икки оғиз сўз билан мақталиб, қолган барча диалогларда пачағи чиқарилган. Хар бир сахна, хар бир диалог шўроларнинг нозик сиёсатига болта урмоқда. Дворянлик насабидан тониш Ленинга, харомилик тамғаси унинг подшоҳга суиқасд қилган акаси Александрга, (чоризм даврида уни юқори синф ўқувчисидан туғилган деган ғийбатлар юритилган эди) Кемь вилоятини шведларга бериш шармандали “Брест сулҳи”га бориб тегади. Опричниклар эса ОГПУ ходимларига босилган тамға. Негаки, Иван Грозний айнан опричникларга таяниб барча мулкдорларни талаб, мол-мулкини ўзлаштирган. Шўролар бу масалада Грознийдан минг карра ошиб тушишган. Мамлакатни радиолаштириш, меҳнатни тараннум этувчи қўшиқлар, уйбошқарувчилар ва квартира тўловларига қаршилик кундалик сиёсатни қоралаш билан баробар. Буншанинг таъкидлашича, вақт машинаси яратиб бошқа замонни томоша қилиш учун милициядан руҳсат олиш керак. Демак, бу золим шўро давлати дастидан беруҳсат туш кўриш ҳам мумкин эмас! – Иван Грозний тимсоли эса Иосиф Сталин шаҳсиятининг ўзгинаси! Грозний заррача қарши чиққан кишини қариндош уруғи билан қирган. Уй-жойига ўт қўйган. Ленин бу масалада Сталиннинг олдида ип ҳам эшолмасди. Хуллас, диалоглардаги кесатиқли шамаълар моҳиятини санаб саноғига етолмайсиз. – Вой баттол! Бу Булгаков қандоқ одам ўзи?!\nАсарни беш киши қайта ўқиб чиқиб, яна ўзгартиришни талаб қилишди. “Иван Грозний шўро мамлакатининг келажак даврига борсин, ўшандаги ободликларни кўриб, “ва-а-а! Ана гўзаллик! Ана ободлик! Менинг даврим ёмон экан, шўро даври яхши эка-а-ан!” деб оғзини очиб қолсин”, дея таклиф қилди бир арбоб. “Яна битта пионер қизни қўшайлик, – маслахат берди режиссёр Горчаков. – Ўша қиз ҳаммани танқид қилиб, сизлар бунақа яшанг, унақа яшанг, деб ақл ўргатсин!” Лекин муаллиф бу таклифларни қабул қилмади.\nВаниҳоят, 1936 йилда Горчаков, Сатира театрида “Иван Васильевич”ни сахнага қўйди. Оқибатидан қўрқиб, кўплаб диалогларни юмшатиб, Милославскийни чўчқага ўхшаш шалпангқулоқли грим қилдирди. Тақдимот куни фирқа раҳбарлари ва бошқа арбоблар театр залига кириб хўмрайиб ўтиришди. Асар тамом бўлгач, индамай туриб чиқиб кетишди. Қўмитадан келган раҳбар “бу асарни тўхтатинглар” дея кўрсатма берди. Уч йиллик меҳнат бир сўз билан йўққа чиқди.\nШу йили МХАТда Булгаковнинг “Риёкорлар асорати” асари ҳам саҳнага чиқишга бошлаган, беш йил давомида репетиция қилиб юрилган эди. Пьеса муваффақиятли равишда сахнага қўйилди. Адибнинг душманлари пайт пойлаб туришганди. “Правда” газетасида “сохта, реакцион, яроқсиз!” деган тамғалар остида қақшатқич зарба берилди. Атиги етти марта ўйналган спектакль тўхтатилиб, сахнадан олиб ташланди.\nБулгаков шу инқироздан сўнг МХАТдан кетди. У бирдан, Сталин ҳақида пьеса ёзмоқчи эканлигини ижодкорлар орасида овоза қилди. Бунга нима сабаб бўлди экан? Шу йўл билан танқидчилар ва рақибларидан қутилмоқчи бўлдими? Ёки ўша пайтдаги қатағон қурбонлари қаторига тушиб қолишдан чўчидими? Нахотки Булгаков ич-ичидан қўрқиб яшаган бўлса? Бу таҳминга ишониш қийин. Москва Бухарин ва Риковлар фитнаси, террорчилик харакатлари ва қатағонлардан зир титраб турган бир пайтда Булгаков, сургунда юрган дўсти Эрдманни қутқариш мақсадида Сталинга хат ёзган эди. Демак, адиб Сталин билан яқин бўлган, акс ҳолда бу шафеълик унга анча қимматга тушиши ҳам мумкин эди.\nУ 1937 йилда Большой театрга ишга ўтиб, либретточи ва таржимон сифатида ишлай бошлади. Исаак Дунаевский билан дўстлашди. “Минин ва Пожарский” ҳамда “Пётр-1” асарлари устида ишлади. Сталин ҳақида асар ёзишини кўп гапирсада, лекин пьесани ёзмай юраверди. МХАТда ишловчи Марков ва Виленкинлар ундан театрга бирорта асар ёзиб беришини илтимос қилишди. Булгаков бунга кўнмади. “Барибир бундан фойда йўқ, менга кун беришмайди”, деб жавоб қилди. Шунда улар, Сталин ҳақида асар ёзиши шартлигини айтиб, уни кўндиришга ҳаракат қилишди. Булгаков ўйланиб қолди.\n1939 йилда “Батум” песасини ёзишга киришди. “Барча халқлар ва замонлар отаси” Сталиннинг ёшлик чоғларида бўлган воқеалар жуда ишонарли ва жозибали ёритилди. Сталин томонидан ижобий баҳоланди. Сталин, Немирович ва Булгаков билан театрда суҳбатлашиб, асарга қўшимча фикр-мулоҳазалар билдирди. Асар Немирович бошчилигида МХАТда қўйиладиган бўлди. Булгаков, рафиқаси Елена Сергеевна билан Грузияга бориб, Батум қўзғалони тарихини ўрганиб, асарни янада кучайтириш илинжида юрганда, Москвадан спектаклни тўхтатилгани ҳақида телеграмма юборишди. Айтишларича, Сталин ўзи ҳақида асар қўйилишини ўзига эп кўрмаётган эмиш. Булгаков кутилмаган совуқ хабардан музлаб қолди. Бу театрал воқеа кўп мубохасаларга сабаб бўлиб, ҳалигача давом этиб келмоқда. – Нима учун “Батум” тўхтатилди? Бу нима, “Турбинларнинг кечмиш кунлари” пьесаси ва “Оқ гвардия” романи учун олинган қасосми? Шуролар устидан кулганига жавобан масхаромуз кулгу бўлса-чи? Ҳақиқатга яқинроқ хулоса шуки, ўша йили немис фашистлари Варшавага бостириб кириб, Иккинчи жаҳон уруши бошланганди. Ташқаридан душман хавф солаётган чоғда синфий кураш мавзусини кўтариб чиқиш тўғри тадбир эмас. Ҳар ҳолда Сталин ҳам чакана стратег эмас эди.\nЛекин унинг ўша зарбасидан сўнг адиб, соғлигини, ҳаётга бўлган ишончини йўқотди. Унинг сўнги қўлёзма варақларига томган морфий излари ҳалигача сақланиб турибди. У оғриқ азобини енгиш учун морфий қабул қилиб ишлади. Кўзлари хиралашиб, буйрак касаллиги тобора кучайиб, хафақон хуружи кўпайиб борди. “Уста ва Маргарита” романининг устида ишлаб, уни якунига етказишга улгурди. Ўзини Уста сиймосида фараз қилиб, Устани эса Иблис билан шартнома тузишда айблаб, романга якуний нуқта қўйди. 1940 йилда 49 ёшида Москвада оламдан ўтди. Булгаковдан кўплаб роман, қисса, ҳикоя, пьеса, сценарий ва либреттолардан иборат бой адабий мерос қолди.\nОрадан йиллар ўтиб, “Уста”нинг барча асарлари вақт машинасига ўтириб, келажакка парвоз қила бошлади. 1973 йилда кинорежиссёр Леонид Гайдай “Иван Васильевич” пьесасини ўрганиб чиқди ва ўзининг “Иван Васильевич касбини ўзгартиради” номли комедиясини суратга олди. Кино халққа тақдим этилган йили, асарнинг ёзилганига роппа-роса қирқ йил тўлган эди. Гайдай баъзи бир эпизодларни ўзгартирган бўлса-да, пьесани тўлиқ сақлаб қолди. Шу йилнинг ўзида фильмни олтмиш миллиондан ошиқ томошабин томоша қилиб, жуда катта маблағ йиғди.\nШоҳ Жаҳон Жўраев наманганлик мухлисасининг уйига борди\nЯккахон концертини тақдим этган хонанда Шоҳ Жаҳон Жўраев мухлисасининг хонадонига ташриф буюрди\nҚИРҚ ҚАЙТГАН ШОҲ ўзгартиради касбини ЙИЛДА Иван ёҳуд Васильевич АСАР


Прамудя Ананта Тур. Блора ҳаёллари (ҳикоя) | www.ziyouz.uz\nБош саҳифа Жаҳон насри онлайн антологиясиПрамудя Ананта Тур (1925-2006; Индонезия)Прамудя Ананта Тур. Блора ҳаёллари (ҳикоя)\nПрамудя Ананта Тур. Блора ҳаёллари (ҳикоя)\nҲар бир маҳбус нимани кутишини биласизми? Албатта биласиз. Маҳбус кутадиган нарса бу Озодликдир. Бугун мен жуда бахтлиман. Чунки қамоқхона назоратчиси узоқдан — Прем! Нарсаларингни йиғиштир! Сен озодсан! — деб бақирди.\nМен шошиб қолдим. Камерамга югуриб бориб нарсаларимни йиғиштирдим. Дўстларим олдимда тўпланишди. Кимдир мени табриклади, яна кимдир эса ўз тақдиридан нолиди. Кетаётганимда улар — Озодлик! Озодлик! Бизни унутиб юборма! — деб хайқиришди.\nҚўлимда кийимларим билан китобларим солинган қутини кўтарганча қамоқхонанинг учта темир эшигидан ўтдим. Сўнгги эшик очилиб ташқарига чиққанимдан сўнг нарсаларимни қамоқхона лагеридаги устахонада ишлаганимда хом ашёдан ўғирлаб канопдан тўқилган сумкага жойлаб елкамга осдим. Сумкада иккита шим, Стейнбек, Тагор, Экзюпери каби адибларнинг китоблари бор эди. Ортимдан қамоқхонанинг бақувват темир эшиги тарақлаб ёпилгани эшитилди. Мен ортимга ўгирилиб қарадим. — Қандай мустаҳкам қути! Икки йил умримни мана шу қутининг қафаслари ортида ўтказдим! Секинлик билан йўлга тушдим. Юрагим ғам-қайғуга тўла эди.\nПазар Жатинегарага бориб қорнимни тўйғаздим. Таом ҳақига ўша иккита шимимни бердим. Заргарлик дўконига бориб никоҳ узугимни сотдим. Кейин мен учун қадрли бўлган китобларимдан ҳам воз кечдим. Бошқа иложим йўқ эди. Вокзалга бориб чипта сотиб олдим ва туғилиб ўсган она шаҳрим Блорага кетадиган поездга чиқдим.\nПоезд денгиз, ўрмонлар, уруш туфайли ёниб кулга айланган шаҳарлар, бузилиб ётган автомобил йўллари ва кўприклар олдидан тезлик билан ўтиб борарди. Бир неча соат ўтиб Блорага яқинлашдик. Аввал бу ерда юк машиналарининг овозини эшитишга кўникиб қолгандим. Аммо энди шаҳар анча сокин. Мен учун қадрли бўлган инсонлар, ота-онам ва бошқа қариндошларим яшайдиган она шаҳримизга яқинлашар эканман қалбимда ўзгача туйғулар пайдо бўлди. Бу ҳиссиётлар ўрнини бир зумда қўрқув ҳисси эгаллади. Чунки бутун оиламни Мусанинг коммунистлари ёки Голланд мустамлакачилари қириб ташлаган бўлиши мумкин. Ахир ҳозир уруш пайти. Эҳ Блора! Бу шаҳар қашшоқлиги билан машҳур. Бу ерда ҳафтасига бир марта гўшт сотиб олишга қурби етадиган киши энг бой одам ҳисобланади. Мана Блорага ҳам етиб келдим. Менинг ҳикоям айнан шу ердан бошланади.\nМен дастлаб вайронага айланган вокзални кўрдим. Бу ер фуқаролар уруши оқибатида бутунлай харобага айланганди. Вокзалнинг тўғрисида хитойликлар қароргоҳи бор эди. У ернинг ҳам аҳволига қараб бўлмасди. Йўловчилар бирин-кетин поезддан туша бошлади. Мен поезддан тушиб оиламни тезроқ топиш илинжида йўлга тушдим. Ҳарбий транспортлар у ёқдан бу ёққа ҳаракатланарди. Ҳўкиз қўшилган аравалар ёниб кулга айланган уйлар олдидан ўтиб борарди. Атрофга ярим-яланғоч болалар ва тиланчилар тентираб юрарди. Блора ўлик шаҳарга айланганди.\n— Болам — деб яқинлашди ва мени бағрига босди. — Омонмисан, болам? Тириклигингни билардим — кампир йиғлай бошлади.\nБу тиланчи кампир нега бундай қилаётганини тушунмай қолдим.\n— Кимсиз, бувижон? — дедим ўзимни орқага олиб.\n— Наҳотки мени танимадинг? Ахир мен сенинг бувингман-ку!\n— Бувим? Ҳа бувим! Бувижон! — мен бувимни қаттиқ қучоқлаб олдим.\nБиз онам дафн этилган қабристонга бордик. Онамнинг қабрини катта қийинчиликлар билан топдик. Қабр атрофини бегона ўт босиб кетибди. Бувим иккимиз ўтларни юлиб чиқдик. Онамни японлар ўлдиришган. Онам билан бир вақтда энг кичик синглим ҳам мангу уйқуга кетган. Уларнинг қабрлари ёнма-ён эди. Кучсиз қўлларим билан чанг босиб ётган қабртошларни артдим. Қабртошларда Сити Саида ва Шри Сюзанти деб ёзилганди.\n— Ойижон, бебош ўғлингиз келди — шивирладим.\nБувим билан қабристондан чиқиб уйга йўл олдик. Ҳар қадамда душман аскари санғиб юрибди. Собиқ маҳбус бўлганим учун бошқа ҳудудларга боришим таьқиқланганди. Шу сабаб ўзимни четга тортиб юрдим. Биз эски мактабим олдидан ўтдик. Энди бу мактабга отам хўжайин эмас. Японлар уни ўз лавозимидан четлатишганди. Луси дарёси бўйидаги йўлда орқасига капалак тутувчи тўрни ташлаб олган болакай кўринди. Унинг ортидан кичкина жўжа эргашиб келарди.\n— Ўғлим, бу сенинг кичкина уканг — деди бувим.\nБувим бошини қимирлатди. Мен Жукни чақирдим. Укам узоқдан менга қараб турди-да оқсоқланиб югириб кела бошлади. Мен ҳам қадамимни тезлатдим. Етти ёшли укамни кўтариб, маҳкам бағримга босдим.\n— Нега оқсоқланаяпсан, укажон? — деб сўрадим.\n— Отам оёғингдан яра чиққан деб айтди — деди. — Мас оға (оиламдагилар мени шундай чақиришарди), опам Мбак Кун оёғимни ҳар куни тузли сув билан ювиб қўяди. Кейин мен озгина юра оламан. Аммо бари бир оқсоқланяпман-да! Сиз буни тузата оласиз-а, Мас оға? Менга дори олиб келгандирсиз. Бир марта менга эчки олиб бергандингиз, ҳозир ўша эчки йўқ. Опамнинг айтишича уни бўри еб қўйибди. Бошқасини олиб берасизми? Мени чўлоқ деб устимдан кулишади. Энди бундай қила олишмайди чунки сиз қайтиб келдингиз.\nЮрагим оғриди. Укамнинг оёғи хасталанса-ю менинг қўлимдан ҳеч нарса келмаса…\n— Албатта — дедим укамнинг бошини силаб. — Нечанчи синфда ўқияпсан, Жук?\n— Мен мактабга бормаяпман, акажон — Жук хўнграб юборди.\n— Хафа бўлма — деб унинг кўз ёшлардан намланган юзидан ўпдим.\n— Машинангиз қаерда? Японлар олиб қўйдими? Отамдан сиз ҳақингизда сўраганимда дадам сизни Голландлар асирга олди деб айтди. Бу ёлғон. Сиз жасурсиз. Асирга тушмагансиз-а?\n— Бунга руҳсат беришмайди. Коммунистлар таьқиқлаб қўйди. Лекин энди сиз шу ерда экансиз мен яна қўшиқ куйлай оламан — Жук баланд овозда қўшиқ хиргойи қила бошлади.\n— Йўқ, укажон. Аввал оёғинга дори қўяман. Тузалиб олгач яна куйлайверасан.\nЖукнинг юзига табассум югирди.\n— Акамни Голландлар олиб кетди. Бир киши уни исёнчи деди.\nТанамга титроқ кирди. «Бечора укагинам! Қанақасига у исёнчи бўлсин? Ахир ҳали ўн тўрт ёшли бола-ку! Қамоқда ўтирганимда унинг ёшидаги иккита бола бор эди. Эй Худойим! Қамоқда укагинамнинг ҳоли нима кечади? «\n— Дадам бир дарахтнинг остида ўтириб олиб «Махабхарата» достонини баланд овозда ўқийди. Кейин кечгача алланималарни ёзиб чиқади.\nНиҳоят уйга етиб келдик. Уйимизнинг томи бузилиб кетибди. Деворлари ёниб кулга айланган бу уй бутунлай вайронага айланганди. Йўлнинг бурилиш томонидан патрул машинаси кўринди.\n— У яна келяпти, Мас оға — деди Жук патрул машинасига қараб. — У ёш бир йигит. Доим уйимизга келиб менга ширинлик беради. Опам Мбак Кус билан гаплашиб ўтиради. Отамга бу ёқмайди. Бу йигит опамни узоқ-узоқларга олиб қочиб кетмоқчи.\n«Эх менинг ўн олти ёшли ёқимтой сингилгинам, Мбак Кус!»\n— Мбак Кус! Мбак Кус! Мас оғамиз қайтиб келди! — Жукнинг хайқириғидан ҳаёлларим тарқалиб кетди. Синглимнинг сўлғин юзини кўрдим. У олдимга югуриб келди. Илгаригидек чаққонгина. Мени тезлик билан қучоқлаб олди.\n— Келдингизми, Мас оға? Қамоқда узоқ қолиб кетдингиз. Анча озиб кетибсиз. Уйимиз ёниб кетди. Энди хонангиз йўқ. Мас Вит ҳам ҳарбий бўлди — синглим ўзини қўярга жой тополмай гапирарди.\n— Йўқ. У коммунист. Ох, қўлларингиз чўп бўлиб қолибди-ку! Ҳали ҳам жўхори қайласини яхши кўрасизми,акажон? — деди синглим.\n— Ҳа — дедим ва биз ичкарига кирдик. Укаларим ва сингилларим — Кун, Ум, Кус ва Жук бирин-кетин кириб келишди. Отам қўлида китоб кўтариб олдимга келди.\n— Худога шукр, ота — дедим.\n— Ака, сиздан бир йил аввал хат олгандим — деди катта синглим Мбак Кун.\nБувим индамай ўрнидан туриб эшикка қараб юрди.\n— Мас оға — деб гап бошлади катта синглим. — Биз мана шу ҳовлида жўхори ўстириб, ҳосилини еб кун кўрамиз. Еримиз катта эмас. Кичкина ука-сингилларингиз меҳнат қилиб жўхори етиштиради. Отам эса дарахтниг тагидан нари келмайди. Отамнинг ер чопишини ўзим ҳам истамайман. Голланд офицери отамга иш таклиф қилди. Лекин мен «Отам қариб қолди, ишлашларига йўл қўймайман» деб рад жавобини бердим. Емагимиз ҳаммага тенг тақсимланганди. Бувим Жукнинг ҳақини ўғирлади. Мен бувимни уришиб бергандим, у киши аразлаб уйдан кетиб қолди. Болалар бувимизни вокзалда тиланчилик қилиб юрганини айтишди. Бувимдан кечирим сўраб, уни уйга қайтаришга уриндим. Лекин бувим вокзалда қолиб сизни кутишини айтди.\nБувим парво қилмади. Бориб уни қавариб ётган қўлидан тутдим. Биз секинлик билан омборхонага ўтдик. У ер бўм-бўш эди. Кигиз устига ўтирдик.\n— Бувижон, акажон мана буни еб олинглар — деб таомни олдимизга қўйди.\n— Сендан куёв қани деб сўрадим?\n— Куёвингиз қайтмаса керак. Мен билмайман. Бирорта ҳам хабар йўқ — деди Кун иккиланиб.\nКун уни оғзини ёпиш учун орқамга ўтди.\n— Мас оға, поччам Жус ўтган кеча қўлида милтиқ ва граната билан келди. Уни ўз кўзим билан кўрдим. Гапим рост. Поччамдан қаерга кетаётганини сўрагандим, опам мени рўмоли билан ўраб олди. Мен қўрқиб кетдим.\nУкаларим ва сингилларимнинг бирортаси менга қарашга ботина олмай, бошларини эгиб олишганди. Уларнинг кўзларида қўрқув ва хавотир бор эди.\n— Мас оға, бу ердан кетайлик. Бу ерда уруш бўляпти. Мен урушдан қўрқаман. Жакартага кетайлик — деб ўтинди Жук.\n— Албатта кетамиз. Фақат кейинроқ — дедим.\nКун, Кус ва Ум индамай чиқиб кетишди. Мен чуқур нафас олдим ва бошимни кўтариб атрофга қарадим. Бирдан катта эски стулда ўтирган бир кимсага кўзим тушди. Унинг икки оёғи сонигача йўқ эди. Қўлларига зарар етмаган, аммо ўнг қўлидаги тўртта бармоғи ҳам йўқ. Юзи эса таниб бўлмас даражада. Бурнидан чап қўзигача чуқур чандиқ излари бор. Юз териси шилиниб тушган, сочларининг ярми йўқ, ўнг қулоғи йиртилиб кетганди.\n— У доим шу ерда ўтиради. Ҳеч ким билан гаплашмайди — деди Жук.\nСтулдаги кимса менга синчиковлик билан қараб турди-да кўзларидан ёш қалқиди. Мен ўрнимдан туриб унга яқинлашдим.\n— Салом. Мен Премман — деб қўл узатдим.\nСтулдаги кимса жавоб бермади. Мен унинг ҳарбий либосдалигини кўрдим. Унвонига эьтибор бердим. У сержант экан. Унга яхшилаб разм солдим-у дахшатга тушдим. Кўзларим ёшга тўлиб йиғлай бошладим. Эй Худойим! Қандай қилиб йиғламайин, ахир бу тирик мурда менинг жон-у жигарим, катта укам, ҳарбий полиция сержанти Вит эди.\n— Қамоқдан эрта озод этилибсан. Бизни сотмаганинга ишонаман, Мас Мук. Лекин билиб қўй, мабодо душманга сотилган бўлсанг шу аҳволимда ҳам сени осонгина тинчитишим мумкин — деб Вит чўнтагидан тўппончасини чиқарди.\nВит кулди. — Мен аллақачон аскарлик қасамёдини қилганман, нега қўрқарканман? Укаларимиз ҳам қасамёд қилишди. Энди сўнгги жангни кутяпман.\n— Манави аёллар тўппончаси биланми?\nВит яна кулди. — Қурол-яроғим етарли. Қолаверса бир километр узоқликда аскарларим жанга шай турибди. Вит мени ўзига тортди.\n— У барчамизнинг ҳаётимизни хавф остида қолдиряпти. Бугун тунда сен уни Луси кўпригига олиб борасан-да бўйнига пичоқ тортасан! Мен ана шу ҳудуднинг қўмондониман, сен буйруғимга итоат этишинг керак.\n— Бу ҳудуддаги барчанинг ўлиши ёки яшаши менга боғлиқ. Мен ҳам раҳмдил инсон эдим. Гўзилликни севардим. Лекин вахший душманлар менга кислота сепиб юзимни куйдиришди. Золим Голланд мустамлакачилари мени шу аҳволга солишди. Шу сабаб энди ана шундай тубанликларни тап тортмай қиладиган бўлдим.\n— Болажоним, сен қайтиб келдинг, энди мен кетаман. Сизларга ортиқча юк бўлишни истамайман — деб шивирлади.\n— Отамнинг олдига. Келганимдан буён у билан тузукроқ гаплаша олмадим.\n— Мендан руҳсат сўрадингми?\n— Буйруқларинга бўйсугишга мажбур эмасман. Мен ҳали ҳам лейтенантман. Сен менга буйруқ бера олмайсан?\nМен укамга қарадим. Вит ҳўмрайиб қолди. Тиззамга юзини босиб Жук ҳам унга қаради.\n— Мас оға, мен ундан қўрқаман. Тезроқ Жакартага кетайлик, илттмос. Мен қўрқиб кетяпман — Жук ялина бошлади.\n— Мас Мук, вақт бўлди! Уни овозини ўчир. Бу бола бошимизга бало бўлади. Уни ўлдир! — деб бақирди Вит голланд тилида.\nУнинг гапини маьносини англаган Жук бор овози билан бақиришни бошлади. Вит кумуш пичоғини чиқариб мен томонга ташлади.\n— Бир… — санашни бошлади.\nМен кўзларим ёшланиб пичоқни олдим.\nКўйлагимнинг енги билан кўз ёшларимни артдим. Шу пайт ташқаридан шовқинли овозлар эшитилди.\n— Патрул келяпти. Жукнинг устини жўхори билан беркит — шивирлади Вит.\nПатрул уйга кириб келганида мен Жукнинг фақат бошинигина беркита олгандим ҳолос. Ердаги қонни кўрган патрул ходимларидан бири — Кусе! Кусе! — деб бақирди. Вит қўлидаги аёллар тўппончасини ўқталди. Патрул аскарлари турган жойида тўхтаб, қўлларини тепага кўтарди. Укам менга ташқарига чиқиб қўриқчилик қилиб туришимни буйирди. Мен эшикка қараб юрдим. Ёғоч бўлагига оёғим қоқилиб кетди ва ерга йиқилдим. Шу пайт бирдан хаёлларим тарқалиб кетди. Атрофга қарасам ҳануз қамоқхонадаман. Қоровулларнинг қадам товушлари қулоғимга чалинди.\nИкки ой сабр қилсам менга берилган ўша икки йиллик муддат тугаб озодликка чиқаман…\nРукнларПрамудя Ананта Тур (1925-2006; Индонезия)\n← Аввалги Аввалги Озарбойжон фильми халқаро фестивалда энг яхши картина деб топилди\nКейинги → Кейинги: Қудрат Дўстмуҳаммад. Диний китоблар ҳақида


«Зангиотага воронокда олиб кетяпти. Машинадаги ҳаммаси ёш йигитлар, фақат мен 60 ёшдаман. Ёшлар тинмай чекишяпти, нафас олишга ҳаво етишмайди. Бир илож қилиб воронокнинг кириш эшиги олдига етиб олиб, эшик тирқишидан нафас олишга эришдим.\nЙигитлардан бири деди: – Ҳўв, бобо! Сиз биринчи бўлиб тушинг, сиз кекса одамсиз, сизни уришмайди…\n“Элтуз” нашри собиқ сиёсий маҳкум Муҳаммад Бекжон қамоқда ёзган “Қўрқувнинг нариёғида” иккинчи китоби 13-қисми аудиоверсиясини тақдим этади. Китобнинг бу қисмидан муаллифни асал билан сийлаган “Эрк” ДПнинг собиқ аъзоси, қамоқхона радиоузели муҳаррири Жамол ака ҳақидаги ҳикоялар ўрин олган.\nСуратда: Муҳаммад Бекжон таниқли ўзбек журналисти Шоҳида Тўлаганова билан. Украина, Киев шаҳри, 2019 йил 11 август.\ndata-title="«Қўрқувнинг нариёғида», 13-қисм. Жамол Қутли ҳикоялари" data-description="<!-- wp:paragraph --> <p> «Зангиотага воронокда олиб кетяпти. Машинадаги ҳаммаси ёш йигитлар, фақат мен 60 ёшдаман. Ёшлар тинмай чекишяпти, нафас ..." data-image="https://eltuz.com/wp-content/uploads/2019/08/r6247511.jpg" data-url="https://eltuz.com/sas/211084/" data-services="facebook,odnoklassniki,twitter,telegram" data-counter="ig">\n“Тепкингиз учун қуллуқ, жаноб президент, зарбангиз айни муддао бўлди”


Биогумуснинг нафи ёхуд Калифорния чувалчанги ҳақида – Tadbirkor-Fermer\nБиогумус гўнгдан тайёрланган сифатли органик ўғит бўлиб, қишлоқ хўжалик экинларининг барчасига қўллаш мумкин. Унинг таркибида 40-50 фоиз қуруқ органик масса, 10-12 фоиз гумус, 0,8-0,3 фоиз азот, 1,3-2,5 фоиз фосфор, 1,2-3,9 фоиз калий, 4,5-8,0 фоиз кальций ва бошқа микроэлементлар мавжуд. Ёмғирдан кейин чувалчанглар органик массаларга ўрмалашиб, ер юзасига чиқади. Заминимизда чувалчангнинг 97 турини учратиш мумкин. Фақат бир неча туригина боқиш учун яроқли. Чувалчанглар кўп уруғ ҳосил қилади, 20 та уруғдан 4-5 таси тирик қолади. Қизил Калифорния чувалчанги оддий «ёввойи» чувалчангга нисбатан жуда фаол ва серпуштдир. Агар унинг озуқаси етарли бўлса, уйини тарк этиб кетмайди. Узунлиги 99 миллиметргача, тана диаметри 3-5 миллиметр бўлиб, қулай шароитда ҳар 7 кунда уруғлайди. Уруғлагандан кейин (20 тагача) тухумли капсула қўяди ва 14-20 кундан сўнг янги авлод дунёга келади. Янги туғилган чувалчанглар 90 кундан сўнг балоғатга етади. Қулай шароитда бир дона Калифорния чувалчангги 1,5 минг чувалчангни дунёга келтириши мумкин. Бу тур чувалчанг ҳар куни органик моддалардан ўз вазнига тенг овқат тановул қилади. Бир тонна органик чиқиндилардан 600 килограмм биогумус ва 100 килограмм оқсилга бой биомасса ишлаб чиқарилади. Гўнг, бегона ўтлар, барглар, дарахт новдалари, апилка, сомон, ошхона чиқиндилари, ўрадаги ювиндилар, қушхона, ҳайвонлар чиқиндилари, қоғоз картон ва бошқалар чувалчанг овқатидир. Шунга қарамасдан гўнгни тўплаб, 4-5 кун сув сепиб туриш зарур. Натижада органика қизиб, парчаланиш жараёни юз беради. Агар биомасса тўпламига бўр кукуни, сўндирилган оҳак ёки доломит унидан чанглатилса мақсадга мувофиқ. Чунки чувалчанглар аччиқ муҳитни ёқтирмайди. Қуртни бинолар ичида ҳам, очиқ ҳавода ҳам боқса бўлади. Чувалчангни ўриндиқларда 30-100 мингтагача боқиш мумкин.\nБизни телеграмм каналимизда ҳам кузатиб боринг!


2. Ғарбий Тянь-Шанга хос камёб, реликт тур.\nБўйи 30 см гача етадиган кўп йиллик ўт. Илдизпояси ва пояси йўғон. Ёпирма барглари бандли, қалин, узунлиги 15 см гача, эни 13 см, четлари кунгурали ёки қўшалоқ тишли. Тўпгули зич рўвак-қалқонсимон, безчасимон тукли. Гуллари тўқ пушти рангли. Чангчилари 10 та. Устунчаси 2 та. Июль–август ойларида гуллаб, меваси августда етилади.\nТошкент вилояти: Угом ва Писком тизмаларида тарқалган. Қозоғистонда ҳам учрайди.\nДенгиз сатҳидан 2300–2500 м баландликда қояларнинг ёриқларида ўсади.\nТабиатда кичик тўплар ҳосил қилиб учрайди.\nУгом-Чотқол миллий табиат боғи ҳудудида муҳофаза қилинади.


Сафар Абдуллаев журналистларни ҳушёрликка чақирди\nМуаллиф Ички ишлар вазирлиги мақолаларда келтирилаётган фактларнинг манбаларини аниқлашга жиддий киришгани, ўнинчи мақола охиргиси бўлиши мумкинлигидан огоҳлантиради.\nАввалги мақолаларда ИИВ томонидан қатағон қилиниши мўлжалланган журналистлар ва инсон ҳуқуқлари ҳимоячиларидан баъзиларининг рўйхати эълон қилинганди.\nИчки ишлар вазири ўринбосари Алишер Шарафуддинов бундан бир қанча вақт муқаддам журналистлар билан учрашув чоғида бу мақола бўҳтондан иборат эканини, ҳеч қандай “қора рўйхат” йўқлигини таъкидлаганди.\nОрадан сал ўтмай жиззахлик мустақил журналист Улуғбек Ҳайдаров аёвсиз калтакланди.\nСўнгги кунларда эса Буюк Британиянинг Уруш ва тинчликни ёритиш институти журналистлари ўзлари доимий кузатувга олингани тўғрисида гапирмоқда.\nС.Абдуллаев бу каби хавфлар ҳақида аввалги мақолаларида огоҳлантирганди. У куни-кеча эълон қилинган 10-мақоласида “қора рўйхат”га номлари тушган журналистларни мавжуд хавфга жиддийроқ муносабатда бўлишга чақиради.\nХўш, “қора рўйхат”да номлари келтирилган журналистларнинг ўзи бу чақириқни қандай қабул қилмоқда?\nУруш ва тинчликни ёритиш институтининг Тошкентдаги ваколатхонаси директори Г.Бухорбоеванинг айтишича, агар чиндан ҳам қатағон режаси мавжуд бўлса, ҳукумат ўзининг инқирози ва халқнинг ночор аҳволда қолишига журналистлар айбдор эмаслигини тушуниб етиши керак. Чунки улар фақат ўз касбини қиляпти, холос. Халқнинг дарду аламини ёритаётган журналистларни йўқ қилиш билан муаммони ҳал этиб бўлмайди.\n“Қора рўйхат”дан жой олган журналистларнинг бирининг сўзларига қараганда, С.Абдуллаевнинг мақолалари қайсидир кучларнинг иғвосидир. Уларда номи тилга олинган баъзи журналистлар билан содир бўлган воқеаларнинг аввалдан башорат қилинишини ҳам жиддий қабул қилиш керак эмас. Чунки бундай башорат қилиш учун Ўзбекистонда яшаб, “қора рўйхат”даги кишиларнинг вазиятини билишнинг ўзи кифоя.


Россияда Gentra савдоси қизиб кетди - Автомобильные новости UZ - Скачать музыку бесплатно новинки музыки 2016-2017\nРоссияда Gentra савдоси қизиб кетди\nЯнвардан мартгача Россия Федерациясининг бир қанча минтақаларида 3,3 минг Gentra сотилган. Бу ўтган йилги натижадан 7 фоизга ортиқ. Gentra седани Ravon брендининг энг яхши сотилаётган русумига айланди. Расмий маълумотга кўра, Ravon Gentra 2016 йил биринчи чораги натижалари бўйича Россияда энг бозори чаққон 25 автомобиль сафидан жой олган. 439 минг рубл турувчи седаннинг 1,5 литрли мотори 107 от кучига эгадир. Автомат ва механик узатмалар қутиси мавжуд. Ой бошида Chevrolet Spark базасида ишланган R2 хэтчбекларининг биринчи партияси сотиб бўлинди. - деб хабар бермоқда Carzone.uz нашри.


Реклама, Стартапы, Инновации в Узбекистане | Ideathon — бўлғуси Technovation Uzbekistan 2017-2018 иштирокчилари учун икки кунлик жадал семинар\nГлавная > Реклама в Узбекистане > Новости > Ideathon — бўлғуси Technovation Uzbekistan 2017-2018 иштирокчилари учун икки кунлик жадал семинар\nIdeathon — бўлғуси Technovation Uzbekistan 2017-2018 иштирокчилари учун икки кунлик жадал семинар\nАктуально, Новости, События, Экология,\nШу йилнинг 9-10 декабрь кунлари Инха университетида Ўзбекистонда илк бор Ideathon — бўлғуси Technovation 2017-2018 иштирокчилари учун икки кунлик жадал семинар ўтказилади. “Ғоялар марафони”да қатнашиш – бепул, фақат рўйхатдан ўтиш керак, холос.\nСеминар 10 ёшдан 18 ёшгача бўлган қизларга ҳамда Technovation Uzbekistan ментори* бўлишни истовчилар учун мўлжалланган.\nИкки кунлик назарий машғулотлар ва ғоялар брейнсторминги давомида Ideathon семинарининг иштирокчи қизлари ҳамжамият учун фойдали бўлган яхши ғояларни ўйлаб топишни ўрганади ва қуйидагиларни билиб олади:\nЖамоалар қандай шакллантирилади\nИш қандай режалаштирилади ва вазифалар қай тарзда тақсимланади\nЎз ҳамжамиятидаги муаммоларни қандай кўриш мумкин ва мамлакатимиз учун қандай ғоялар муҳим\nИнновацияни қандай “ўйлаб топиш” мумкин\nIT-технологиялар ёрдамида ижтимоий муаммони қандай ҳал қилса бўлади\nБундан ташқари, семинар иштирокчилари янги маҳсулотларни ишлаб чиқиш учун муҳим методика ҳисобланган дизайн-фикрлаш воситалари ҳақида қимматли билимларга эга бўлади.\nIdeathon қандай ўтади?\nIdeathon семинарида назария амалиёт билан мустаҳкамланади. Ideathon иштирокчилари жамоаларга бўлинади. Эспертлар дизайн-фикрлашни қандай қўллашни ва ижтимоий муаммоларни ҳал этишга инновацияларни қандай жорий этишни, ғояларнинг яшовчанлигини қай тарзда тестдан ўтказишни, уларнинг долзарблиги ва катта талабга эгалиги мақсадли аудитория орқали қандай текширилишини тушунтиради. Ҳакамлар ҳайъати энг яхши ғояларни аниқлайди. Ideathon иштирокчилари кўплаб долзарб маълумотларни билиб олади ва бу билан Technovation’да қатнашиш, халқаро танловда ғолиб бўлиш учун яхшироқ тайёргарлик кўрган бўлади. Сизни қуйидаги модуллар кутмоқда:\nМия яхши ишлаб, ғояларни ўйлаб топа бошлаши учун уни “ёқиш” керак. Буни бажаришда дизайн-фикрлаш, яъни вазифаларни ҳал этишга бўлган янгича ёндашув ёрдам беради. У одамларнинг эҳтиёжига қаратилган янги қарорларни ўйлаб топиш имконини яратади. Дизайн-фикрлаш технологиялари муаммонинг иложи борича кўпроқ эҳтимолий ечимларини топишга ва улардан энг маъқулини танлашга ёрдам беради.\nЭкспертлар жамоани қандай шакллантириш ва ролларни ўзаро қандай тақсимлаш бўйича маслаҳат беради. Бир жамоада ўзаро мунсабатларга киришишни, бир-биримизнинг ғояларимизни илғаб олиб уларни ривожлантиришни, ҳамкорлик қилишни ўрганамиз. Technovation Uzbekistan 2016-2017 иштирокчилари ва менторлари ўзларининг жамоани шакллантириш, ишни режалаштириш ва энг мураккаб ишларни охирги дақиқаларга қолдирмаслик тажрибаси билан ўртоқлашади.\nTechnovation ҳақида ҳикоя\nТашкилотчилар лойиҳа, режалаштирилган барча тадбирлар ҳақида батафсил ҳикоя қилади, ота-оналар, иштирокчилар ва менторларнинг саволларига жавоб беради. Ўтган мавсум иштирокчилари ҳам ишни оптималлаштириш, танловга тайёргарлик кўриш ҳамда танлов ва ўқишни қандай қилиб бирга олиб бориш бўйича маслаҳатларни ҳам беришади.\nSTEM’да муваффақиятли аёллар билан баҳс-мунозара\nБиз илм-фан, IT ва технологиялар соҳасида фаолият кўрсатувчи муваффақиятли аёлларни таклиф этамиз. Улар сиз билан қизиқарли иш фаолиятини оила юмушлари билан қай тарзда бирга олиб бориш мумкинлиги борасидаги ўз тажрибасини ўртоқлашади. Мазкур соҳада ишлаш қандай завқли экани, ёшлар учун қанча имкониятлар очилиши ҳақида сўзлаб беришади.\nИнновацияларни жорий этиш ва ишларни режалаштириш\nҲар биримиз ўз атрофимиздаги бирор нарсани яхшилашимиз мумкин. Биз ғояларни “мия ҳужуми” форматида генерациялашни ўрганамиз. Лойиҳа бўйича юкламани тўғри режалаштиришни ўрганамиз (Agile/Scrum асослари ва “қисқа дедлайнлар” билан ишлаш)\n9 декабрь (шанба): 14:00-17:00\n10 декабрь (якшанба): 11:00-14:00\nМашғулотлар рус ва инглиз тилларида олиб борилади\nЎзбекистондаги биринчи Ideathon’га ташриф буюринг. Яхши ғояларни генерациялашни ўрганинг\nҲОЗИРЧА ЎРИНЛАР БОР, РЎЙХАТДАН ЎТИНГ\n*Биз олий ўқув юртларининг юқори курс талабаларини ва IT-соҳасида фаолият кўрсатувчи профессионалларни лойиҳа ментори сифатида таклиф этамиз. Талабалардан ташқари жамоаларни йўналтириб турувчи менторлар ва экспертларнинг иштироки тавсия этилган.\nТашкилотчилар ва шериклар\nIdeathon ва Technovation Challenge Uzbekistan дастури доирасида ҳамкорлик қилиш учун биз билан боғланинг!\nTechnovation’ни бутун дунё бўйлаб IT-компаниялар – Technovation Challenge’нинг халқаро шериклари қўллаб-қувватлайди. Биз Ўзбекистон компанияларини ҳамкорликка таклиф қиламиз!\nIdeathon, Technovation Uzbekistan,


ИнтерФУТБОЛ :: Гари Линекер: «ЖЧдаги гол – мислсиз эҳтирос»\nГари Линекер: «ЖЧдаги гол – мислсиз эҳтирос»\nХабарингиз бордир, Англия футболи тарихидаги афсонавий ҳужумчилардан бири Гари Линекер ЖЧ-2018 финал босқичига қуръа ташлаш жараёнида бошловчилик ролини муносиб бажарди.\nЯқинда FIFA.com сайти мухбирлари 1986 йилги мундиал «Олтин бутса»си лауреати билан алоҳида учрашиб, унинг айнан жаҳон чемпионатларига боғлиқ хотираларию, бўлажак футбол форуми хусусидаги фикрларига қизиқишди. Линекернинг айтишича, ЖЧ-2018да Англия терма жамоасидан муносиб натижа кутиш мумкин.\nАйниқса, жорий мавсум голеадорлик қобилиятини тўла-тўкис намойиш этаётган Гарри Кейндан умид катта. Ўз ўрнида айтиш керак, Гари Линекер футболчилик фаолиятида ўзига хос нозик услуби билан ажралиб турарди. У шунинг баробарида рақиб жарима майдонидаги вазиятни тўғри баҳолаши эвазига кўп гол урарди.\nАнглия футболи фахри айни пайт Британия спорт матбуотида таниқли кишилардан бири ҳисобланади. Муҳими, «Лестер», «Тоттенхэм» ва «Барселона» клублари собиқ ҳужумчиси ҳамон омма эътиборида.\n- Ўз интервьюларингизда болалигингиздан жаҳон чемпионатига катта қизиқиш билан қараганингизни кўп бора таъкидлагансиз. Шу маънода айтсак, Мексика-86 мундиалидаги иштирок фаолиятингиздаги энг ёрқин хотираларни тақдим этган бўлса керак...\n- Албатта. Таркибдан жой олганимни эшитгач, қандай ҳолатга тушганим ҳамон ёдимда, аммо буни сўз билан ифодалаб беролмайман.\nТушунарлики, футбол оламининг асосий турнирида қатнашиш ҳар қандай ўйинчи учун орзу саналади. Мексика хотираларига келсак, биз жуда ноқулай об-ҳаво шароитида ўйнагандик.\nДейлик, Монтеррей шаҳрида ҳаво ҳарорати 43 даража иссиқ эди. Шунчаки, даҳшат - мислсиз жазирама. Афсонавий «Ацтека» майдонига тушганимизда эса, ўзимизни йўқотиб қўйишимизга сал қолганди. Ажиб муҳит, бетакрор манзара.\n- Ўша жаҳон чемпионатида 6та гол ургансиз, улардан қай бири хотирангизда алоҳида муҳрланган? Яъни энг муҳимини ажратиб кўрсата оласизми?\n- Эҳтимолки, энг муҳими, Польша терма жамоасига қарши баҳсда урган биринчи голимдир. Ахир дебоча гол бўлмаганида, балки бошқалари ҳам юзага келмасми-ди...?\nБоз устига, Мексикага йўл олишдан олдин Англия термаси сафида бир неча ўйин давомида рақиблар дарвозасига йўл тополмагандим. Шунинг учунми, босим бор эди, ҳаттоки, таркибдаги жойим хавф остида қолганди. Камига ёмон старт (инглизлар дастлабки 2та ўйинда 1 очко олишганди) қўшимча мушкулотлар туғдирганди.\nДемакки, ўзимни ўнглаб олиш учун битта аниқ зарбага сув ва ҳаводек эҳтиёж сезганман. Табиийки, голдан сўнг елкамдан тоғ ағдарилганини ҳис қилганман, ўз салоҳиятимга ишонч ортган.\nҚисқаси, биринчи гол мундиалдаги йўлимга ёруғлик бағишлаганди. Шу тариқа яна бир неча дақиқалардан кейин польшаликлар дарвозасини иккинчи марта ишғол қилгандим. Якунда «хет-трик»ка эришганман.\nОчиғи, ўша дамда худдики, ўзга дунёга тушиб қолгандек енгил тортгандим. Хуллас, биринчи гол бўлмаганида, мундиал мен учун мутлақо бошқача давом этарди...\n- Орадан 4 йил ўтиб, жамоангиз Италия-90 мундиали ярим финалида бўлажак чемпион - Германия термаси билан тўқнаш келган ва унда чин қаҳрамон бўлишингиз ҳеч гап эмасди (Линекер ўйиннинг сўнгги дақиқаларида ҳисобни тенглаштирган, шунингдек, пенальтилар сериясида ҳам гол урган, аммо инглизлар якунда ютқазишган - 3:4). Ўша учрашувдаги голингизни қандай таърифлайсиз?\n- Аслида Италияда бизни иккинчи даражали фаворитлар қаторида қабул қилишган. Бундестим эса ғолибликка яққол даъвогарлардан бири эди. Қолаверса, немислар ярим финал ўйинига қадар бизга нисбатан бир кун кўп дам олиш имкониятига эга бўлишганди.\nЭсимда, нимчорак ва чорак финал ўйинларида роса қийналгандик. Яъни тегишлича Бельгия ва Камерун термаларига қарши учрашувларда 120 дақиқадан тўп суришимизга тўғри келган. Хуллас, ярим финалгача обдон чарчагандик, шунга қарамай, кучли рақибга муносиб қаршилик кўрсатиш учун куч топганмиз.\nРостини айтсам, ҳисобни тенглаштирувчи голни қандай урганимни тушунмаганман. Аммо кейинчалик телевизор орқали ҳаммаси қандай рўй берганини кўп бора томоша қилганман. Пол Паркер тўпни узоқ масофадан кучли зарба билан олдинга йўналтирганидан кейин у менга қулай тарзда етиб келгач, шунчаки, чап оёғим сонини ишга солганман.\nТан оламан, одатда асосан ўнг оёқда зарба берардим ва иккинчиси билан айтарли ҳеч нарса қилолмасдим. Лекин ўша лаҳзада қандайдир ички нидо менга куч бағишлади: «Бўл, тепмайсан-ми?» Ваҳоланки, дарвозагача масофа анча узоқ эди. Қайтараман, ўша лаҳзада нима бўлганини тушунмагандим.\nФақат зарбамдан сўнг тўп кимнингдир оёқлари орасидан ўтиб кетганини кўрганман, холос. Кейин трибуналарда бирдан кучли ҳайқириқ кўтарилгач, тўп дарвозага кирганини англадим.\nҚиёси йўқ ҳиссиёт... Афсуски, якунда биз пенальтилар серияси бўйича ютқаздик ва ажойиб ҳиссиётлар алам билан қоришиб кетди. Аммо ўша сеҳрли вазиятни ҳамон зўр энтикиш билан эсга оламан.\n- Ҳа, тўп дарвозага тушганини билганингиздан кейин нечоғли эҳтиросга берилганингизни тасаввур қилиш қийин эмас...\n- Менимча, ўша эҳтиросларни умрим охирига қадар унутмасам керак. Ахир ЖЧдек турнирнинг ярим финалида, энг муҳим паллада чиройли гол уриш ҳар куни ҳам насиб этавермайди. Умуман, чиндан ҳам, муҳим голлар ортидан келадиган эҳтиросни сўз билан ифодалаш мумкин эмас.\nБундай вақтда гўёки, портлаб кетасиз. Бу оддий хурсандчилик ёки эҳтирос эмас, балки енгил тортиш, осмон қадар юқорилашдир. Айниқса, жамоангиз 0:1 ҳисобида ютқазаётган бўлса ва голингиз туфайли ўйинга қайтсангиз...\nМухлислар жаҳон чемпионатидаги ҳар бир гол қадрини жуда яхши билишади. Менимча, ўша ярим финалда урган голимнинг қадри икки ҳисса баланд бўлса керак.\n- Россия мундиали-2018дан нималар кутяпсиз, Англия термаси имкониятларини қандай баҳолайсиз? Гарри Кейн умидларни оқлай олармикан?\n- Гаррининг ажойиб тўпурар сифатида гавдаланаётгани айни муддао. Ишонаманки, у миллий жамоада катта роль бажаради. Гап чинакам иқтидор ва серқирра ҳужумчи ҳақида кет-япти. Гаррининг айниқса, майдоннинг турли нуқталаридан гол ураётгани қувонтирмоқда.\nДейлик, жарима майдончаси ташқарисидан ҳам яхшигина зарба йўллай олади, ҳаводаги курашларда чаққон. Муҳими, вазиятни тўғри баҳолайди ва муносиб позиция танлайди.\nБир сўз билан айтганда, яққол заиф томонлари йўқ. Менимча, Англия термаси бундай идеал ҳужумчи билан кўп нарсаларга даъво қилиши мумкин. Хуллас, Кейн мундиалга ҳозирги яхши спорт формасида кириб борса, бас.\n- Кейнни Англия терма жамоасининг қайси собиқ ҳужумчиси билан таққослаш мумкин, сизнингча?\n- Англия футболи узоқ йиллар давомида муносиб голеадорлари билан алоҳида мақталган. Шахсий фикримча, Кейн ўйин услуби бўйича кўпроқ Алан Ширерни эсга солмоқда.\nТезлиги, бош билан гол уриш ва узоқдан зарба йўллаш қобилияти - ҳаммаси Ширерникидек. Асосий ўхшашлик - серқирра ҳаракат...\nГари Линекер ЖЧ-86да 6та гол уриб, бош тўпурарга аталган «Олтин бутса» соврини соҳибига айланган. У чемпионат доирасидаги 3та ўйинда ўзини кўрсатганди.\nЯъни гуруҳ босқичида Польша термаси билан баҳсда «хет-трик»ка эришган футболчи 1|8 финалда парагвайликлар дарвозасини икки бора нишонга олган.\nШунингдек, чорак финалда Аргентина термасига қарши ўйинда 1та гол урган. Ўша мундиал қаҳрамони - Диего Марадона 5та голга муаллифлик қилганди. ЖЧ-90да эса Линекер ўз ҳисобига 4та гол ёзиб қўйган.\nЛинекернинг твиттердаги шахсий саҳифасига назар\n57 ёшли собиқ ҳужумчи телеэксперт сифатида «ўткир» тили билан эътиборга тушди. Унинг энг «ёрқин» изоҳларидан тузилган «гулдаста»га қараб, ўзингиз баҳо беришингиз мумкин.\nКоррупцияга қарши кураш учун йўналтирилган воситалар ҳақида\n- Жаҳон чемпионатида қўлланилган тезда йўқолиб кетувчи спрей жуда ёқди. Қизиқ, уни Зепп Блаттернинг ўзига нисбатан ишлатсак, нима бўларкин? Иш берармикин?\nЧЛ-2013|2014 1|8 финали доирасидаги «Барселона» - «Манчестер Сити» ўйини (2:1)дан сўнг\n- Мессига қараб, нақадар ношуд бўлганимни англаяпман!\n«Тоттенхэм» ҳужумчиси Роберто Сольдадо\n5 метрдан гол уролмаганидан сўнг\n- Раҳмат, Сольдадо, сен туфайли унча ношуд бўлмаганимни англадим.\nУэйн Руни Англия терма жамоаси учун 46-голини урганидан сўнг (Линекер ҳисобида 48та гол бор).\n- ТЕЗКОР ХАБАР: Уэйн Руни ҳозиргина халқаро фаолиятини якунлади (Руни кейинчалик терма жамоа тўп-урарлари рўйхатида Линекердан ўзиб кетди, барибир)...\nЎз қулоқлари ҳақида (Линекер 3 йил олдин ЧЛ ярим финали - «Реал» ва «Бавария» ўртасидаги ўйин давомида агар мадридликлар 1:0 ҳисобини сақлаб қолишса, жарроҳлик амалиёти воситасида қулоқларини бошига «ёпиштириб» олишини айтган ва якунда натижа ўзгармаганди)\n- Жаноб журналистлар! Илтимос, Гарет Бэйлдан шахсий лори телефон рақамини олиб берсанглар. Жуда зарур!\nАқлга сиғмас воқеа ҳақида\n- Агар «Лестер» чемпионатда ғолиб чиқса, кейинги мавсумда биринчи Match of the day кўрсатувига битта трусанинг ўзида чиқаман (худди шундай қилди).\nАқлга сиғмас воқеа-2 ҳақида\n- Агар «Лестер» чемпионлик мақомини ҳимоя қилса, кейинги мавсумда биринчи Match of the day кўрсатувини қип яланғоч ҳолда олиб бораман, Алан Ширер ва Иан Райт эса қамчи билан чиқишса ҳам майли...\nАнглия терма жамоасининг Евро-2016даги омадсизлиги ҳақида\n- Англия термаси тарихида бундан оғриқли мағлубият йўқ. Биз футболчилардан кўра, вулқонлари кўп мамлакат жамоасига ютқазиб ўтирибмиз.. Исландлар зўр ўйнашди.\nАнглия терма жамоасининг ЖЧ-2018 саралашидаги иштироки ҳақида\n- Доимий ғалабаларга ғарқ бўлишга тайёрмисиз? Биз - янги Германия...


Сўровнома чоп этган Insider телеграм-каналининг муаллифи қонунчиликни буздими? / Янгиликлар, фикрлар, воқеалар | Ўзбекистон\n13 ноябрь 2019 157 0\nБлогерлар ва журналистлар юридик клиникасига Саша Иванюженко мурожаат қилди:\n«Мен 6000 кишилик аудиторияга эга @insider_uz каналининг муаллифиман. 28 октябрь куни каналда “Партиялар бош вазирликка ўз номзодларини илгари сурди. Ким яхши?” деган сўровномани чоп этдим. Савол канал аудиториясига қаратилган эди. Уч кун ичида 33 000 киши овоз берди. Кейин Адлия вазирлигининг матбуот хизмати uza.uz сайтида мақола чоп этиб, унда менинг сўровномамни асоссиз ва миш-мишларни тарқатувчи ҳамда қонунчиликка зид деб айтди.\nСавол: бу билан қонуннинг қайси нормалари бузилди ва умуман бу қонунбузарлик ҳисобланадими? Шунингдек сайловлар пайтида қонунни бузмаслик учун ОАВ хатти-ҳаракатлари қоидаларини билишни истардим».\nСаволга қисқача жавоб – йўқ, канал муаллифи қонунчиликни бузмади. Медиа-ҳуқуқ ва интеллектуал мулк соҳасига ихтисослашган ҳуқуқшунос Мадина Турсунованинг тўлиқ жавоби билан клиника саҳифасида танишишингиз мумкин.\n«Конституцияга мувофиқ Ўзбекистон Республикасида демократия умуминсоний тамойилларга асосланади. Уларга кўра инсон, унинг ҳаёти, эркинлиги, ор-номуси, қадр-қиммати ва бошқа ажралмас ҳуқуқлари олий қадрият ҳисобланади. Ўзбекистон Республикаси Конституциясининг 29-моддасига мувофиқ ҳар бир киши фикрлаш, сўз ва эътиқод эркинлиги ҳуқуқига, шу жумладан ҳар қандай ахборотни тарқатиш ҳуқуқига эга.\nШундай қилиб, амалдаги қонунчиликда сайловлар ҳақида ахборот тарқатишга, ижтимоий тармоқлар, телеграм-каналлар ёки веб-сайтларда фикрларни билиш учун сўровномалар ўтказишга тақиқ мавжуд эмас. Блогерлар, телеграм-каналлар, ижтимоий тармоқлар ва веб-сайтлар ОАВ бўлмагани ҳолда сайловолди ташвиқотида қатнашиши мумкин эмас, аммо ижтимоий тармоқлар фойдаланувчилари, блогерлар ва Ўзбекистоннинг барча фуқаролари илгари сурилаётган номзодлар ва сиёсий партияларга ўз муносабатини қонунчиликка зид бўлмаган ҳар қандай шаклда билдириш бўйича конституциявий ҳуқуққа эга», - дейилади клиника хабарида.


Англиядаги шифохоналар катта кўламли киберҳужумларга учради\n22:55 / 12.05.2017\nАнглиядаги шифохоналар катта кўламли киберҳужумлардан азият чекди. Компьютер вируси шифохоналарнинг компьютер тизимларини зарарлади. Хакерлар тизимлар ишини тиклаш учун пул талаб қилишган. Бу ҳақда The Guardian нашри хабар бермоқда.\nШифокорлар ижтимоий тармоқларда деярли бир вақтда бир қатор шифохоналарда техник носозлик юз бергани ҳақида хабар беришган. Уларнинг айтишича, улар компьютерларнинг хакерлар бошқарувига ўтиши ва киришни тиклаш учун 300 доллар талаб қилинаётгани ҳақида хабар олишган.\nБуюк Британия соғлиқни сақлаш департаментида хакерлар ҳужуми ҳақиқатан бўлганини тасдиқлашди ва ушбу муаммо ҳақида кейинроқ батафсил сўзлаб беришга ваъда қилишган. Шифокорларнинг маълум қилишларича, компьютерларга киришнинг йўқлиги билан бир қаторда улар беморлар ҳақидаги изоҳлар, рецептлар ва таҳлиллар натижаларини билиш имкониятидан маҳрум бўлганлар.\nКўпчилик шифохоналар вақтинчалик беморларни қабул қилмай қўйганлар. Фақатгина шошилинч вазиятлар бундан мустасно бўлган. Шифохоналар вакиллари ижтимоий тармоқлар орқали британияликларни тинчликни сақлашга ва муаммога тушуниш билан қарашга чорлашган.\nАнглия шифохоналар киберҳужум\nТарихдаги энг кучли киберҳужум қайд қилинди


Бюджетчилар ва талабаларнинг пахта теримига жалб қилинмаслигига ҳокимликлар масъул бўлади\nҚорақалпоғистон Вазирлар Кенгаши, вилоятлар ва туманлар ҳокимликлари таълим, соғлиқни сақлаш ташкилотлари ва бошқа бюджет ташкилотлари ходимларини ҳамда ўқувчилар ва талабаларни пахта хомашёси йиғим- теримига жалб қилиш ҳолатларининг олдини олиш ва бунга чек қўйиш юзасидан шахсан масъул бўлади.\nБу ҳақда, Қишлоқ хўжалиги вазирлиги матбуот хизмати маълумотига кўра, Вазирлар Маҳкамасининг 8 сентябрдаги “2020 йил пахта ҳосилини йиғиб-териб олиш ишларини уюшқоқлик билан ташкил этиш чора-тадбирлари тўғрисида”ги қарорида айтилган.\nҲукумат қарорига мувофиқ, бу йил қўлда терилган ҳар бир килограмм пахта хомашёси учун биринчи теримда 1 000 сўмдан, иккинчи теримда эса 1 400 сўмдан кам бўлмаган миқдорда меҳнат ҳақи тўланади.\nАйни пайтда пахта териш машиналари билан териб олинган ҳар бир тонна пахта хомашёси учун 920 000 сўмдан кам бўлмаган хизмат ҳақи тўлаш белгиланган.\nҚарор билан пахта-тўқимачилик кластерлари ва кооперацияларига юқорида тавсия этилаётган нархлардан кам бўлмаган ҳолда мустақил нарх белгилаш ҳуқуқи берилган.\nҲужжатда қуйидаги туманларда қўлда терилган ҳар бир килограмм пахта хомашёси учун тавсия этилган тариф ставкасига давлат бюджетининг қўшимча манбалари ҳисобидан 200 сўмдан устама ҳақ тўланиши қайд этилган:\nЖиззах, Сирдарё ва Тошкент вилоятларининг барча туманлари;\nҚорақалпоғистоннинг Қонликўл, Қораўзак, Кегейли, Қўнғирот, Тахтакўпир, Хўжайли, Шуманай, Чимбой ва Нукус туманлари;\nҚашқадарё вилоятининг Косон, Муборак, Миришкор, Нишон, Касби, Қарши туманлари;\nСурхондарё вилоятининг Қизириқ, Бандихон, Музработ ва Шеробод туманлари.


Батареяларнинг қуввати қанчага етади?\n23.10.2018 12:56 0 31\nБошқарув пульти, қўлчироқ, болалар ўйинчоқлари — батареяларнинг қўлланиш соҳалари жуда кўп. Айниқса, AA тоифали ишқорли батареялардан кўп фойдаланамиз. Ўз-ўзидан савол туғилади: бу батареяларнинг қуввати қанча вақтга етади? Бу саволга «Bild» нашри қуйидагича жавоб берди .\nБатареянинг хизмат муддати унинг нархи, ишлаб чиқарувчиси ва албатта, у ўрнатилган қурилмадан қанчалик кўп фойдаланишга боғлиқ.\nВақт ўтиши билан исталган, ҳатто ишлатилмаган батарея ҳам қувватини йўқотади, шунинг учун уни сотиб олишда яроқлилик муддатига эътиборли бўлинг. Ишқорли батареялар учун бу муддат — 5—10 йил.\nБатареяларнинг муқобил ишлаш вақти ҳаво ҳароратига ҳам боғлиқ. Жуда совуқ ва иссиқ ҳаво ҳарорати унга салбий таъсирини ўтказади. Энг мақбул вариант: хона ҳарорати ва намликнинг камлиги. Эсда тутинг: намлик ўта кучли шароитда батареялардаги ишқор оқиб кетиши мумкин.\nБитта ишлаб чиқарувчи\nКўп батарея ишлатиладиган қурилмалар учун доим битта ишлаб чиқарувчининг батареяларини танланг. Бу қурилманинг бир меъёрда ишлаши учун зарур.\nКучлироқ қурилмадаги (масалан, ўйинчоқдаги) батарея қувватини йўқотса, уни камроқ қувват кетувчи қурилмаларда қайта ишлатиш мумкин. Масалан, ўйинчоқ учун «умри тугаган» батарея телевизор ёки кондиционер пультида анча вақт ишлаб бера олади.


Олий суд раиси: «Ҳаяжоним ҳали босилгани...\n25.01.2020 12:03 0 3910\nЎзбекистон президенти Шавкат Мирзиёев Олий Мажлисга Мурожаатномасида бошқа соҳалар қатори суд-ҳуқуқ тизимида оид масалаларга ҳам алоҳида тўхталиб ўтди. Хусусан, тизим мустақиллиги шахсан ўзининг назоратида бўлишини таъкидлар экан, кўзга ташланаётган ижобий ишларни эътироф этиб ўтди.\nТадбирдан сўнг Олий суд раиси Козимжон Комилов «Uza.uz» мухбири билан суҳбатлашар экан, «ҳаяжони ҳали босилмагани» айтиб, давлат раҳбарининг эътирофини «судьяларга илк ишончи» деб баҳолади. Шунингдек, Олий маҳкама раҳбари президентнинг суд тизими ходимлари билан 2017 йил 13 июнида учрашувини эслар экан, ўшанда адолатни таъминлаш вазифасини қатъий қилиб қўйганини айтади. «Шундан бери ўтган вақт анча қийин кечди. Тўғриси, айнан ўша вақтда адолат жар ёқасига келиб қолганди», дея очиқ тан олади К. Комилов.\nБундан ташқари суҳбатда судлар том маънода мустақил бўлиши учун анча-мунча ишлар қилиш лозимлигини ҳам яширмайди: «...2020 йилда суд ана шу эзгу ишларини янада чуқурлаштиради ва тўлиқ мустақилликка эришади. Бу йил биз учун катта бир синов, имкон йили. (Ё бу йил ёки ҳеч қачон)»!\nОлий суд Козимжон Комилов\nАвто 25/08, 17:42


Боткент сенинг яранг – бизнинг ярамиз! Сен билан бир жон, бир танмиз! | Ўш | Альянс-Пресс\n01.05.2021 18:24 Дилноза Топволдиева - "Альянс-Пресс"нинг сиёсий шарҳловчиси Ўш 305\nБоткент сенинг яранг – бизнинг ярамиз! Сен билан бир жон, бир танмиз!\nЮрагимизнинг бир бўлаги, қардошимиз қирғиз элимизга ҳайриҳоҳлик билдирамиз. Асл чаманлар манзили Баткент диёрига қўлдан келган ёрдамимизни тўплаш, еткизиб бериш мақсадида бугун бирлашдик. Миллатимизнинг олди сафида турган ёши улуғларимиз биз билан бирга бу ҳайрияда елкама-елка турдилар. Ахмеджанов Хошимжон, Ахмедов Хасанбой акалар кайси миллат, кайси элат бўлмасин қийин кунларда бирга туриш лозимлигини таъкидлаб ўтдилар.\nИймонимиз комилки, элимиз уйгоқ! Чунки юрт мотамга чўкканда барчамиз бир ёқадан бош, бир енгдан қўл чиқариб юртимизни барқарор ҳолатга келтириб олишимиз зарур. Бир диндаги, бир қавмдаги мусулмон саналган тожик биродарларимизнинг Рўза—Рамазон кунларида бундай уруш йўлини тутишининг ўзи, разолатдан бошқа нарса эмас.\nМансаб учун, ном учун, бойлик учун курашаётган айрим одамларга яққол мисол, мана... Тинчлик бўлмаган юртда хеч бир мансаб, хеч қандай бойлик татимайди, билинмайди...\nОрамиздан бевақт кетган 31 нафар пахлавон ўғлонларимиз, 2нафар ҳур қизалоқларнинг жойлари Равзаи Жаннатдан бўлсин. Буларнинг оиласи чуқур таъзия билдирамиз. Қирғизистонимизда миллат, элат бўлинмайди. Биз Қирғизистоннинг тенг хуқуқли қатлами сифатида, қардошларимиз билан қайғуни тенг бўлишамиз.\nБугун Ўш шаҳрининг барча даҳаларидан боткентликларга ёрдам юклари карвонлари тузилиб йўлга чиқмоқда. Амир Темур, Турон, Шаҳидтепа мавзеларининг халқи боткентликларга ёрдам акциясини бошлаб юбордилар. Бугуннинг ўзида Ўш вилояти Қорасув туманига қарашли Қизилқишлоқ аҳллари “Беш капа” масжидида йиғилган у-рўзғор буюмлари, озиқ-овқатлари юкланган автомашиналар карвони Боткентга йўл олди.\nЭҳсон карвонимиз давом этмокда...\n23.03.2017 Ойнаванд деворга тош отди\n2017 йилнинг 13 мартида “Фергана.ру” интернет сайтида Александр Торкнинг ҚРнинг собиқ юқори лавозимдаги амалдори билан “Қирғизистон маданият вазири ўринбосари Максат Чакиев: Беш йилдан сўнг миллатчилар сиёсий куч сифатида ўзларини намоён этади” деб, номланган интервьюсини чоп этди


"Пахтакор" мухлислар клуби: янги мавсумга янги ғоялар билан\n2021 йилги мавсумга нафақат клуб ёки жамоа, балки ишқибозларимиз ҳам яхши кайфиятда ҳозирлик кўришмоқда.\n2020 йил коронавирус пандемияси сабабли футбол мусобақалари аксарият пайтда мухлисларсиз ёки стадионга ишқибозларнинг чекланган миқдорда киритилиши тарзида ўтди. 2021 йилда эса юртимизда вазият барқарор бўлиб тургани туфайли стадионларда мухлислар сони кўпайишига рухсат берилиши мумкин. Шу сабабли "Пахтакор"ни янги мавсумда қўллаб-қувватлаш, жамоани руҳан қўллаш учун янгиликларга қўл уриш, мухлислар клубининг янги режалари билан танишиш мақсадида "Пахтакор" футбол клуби раҳбарияти ва мухлислар клубининг фаоллари ўртасида учрашув ўтказилди.\nУнда ишқбозлар ўзларининг ғоялари билан раҳбариятни таништириб, севимли жамоаларини қўллаб туриш борасида янги ғоялари ҳақида маълумот беришди. Ўз навбатида клуб раҳбарияти доимо мухлислар билан учрашувлардан хурсандлиги, ишқибозлар футболнинг ажралмас бўлаги экани ва уларга кўмак беришга тайёр эканликларини таъкидлашди.\nФутзал, Ўзбекистон чемпионати. 1-турнинг иккинчи кунги натижалари


Сайтимиз меҳмони | Ассоциация Поваров Узбекистана\nadmin Чор, 01/07/2015 - 12:46 да нашр этилган\nГерманиялик эксперт Ганс Карл Маделунг\nЎтказилган семинарлар якунларига кўра, германиялик эксперт Ганс Карл Маделунг ресторан соҳасида муваффақиятларга қандай эришиш ва бизнесга ёндашувдаги фарқлар хусусида сўз юритади.\n– Сизнинг фикрингизча, ресторан бизнесида ютуқларга эришиш учун ишни нимадан бошлаш керак?\n– Ресторан бизнеси бу – серрақобат ва мураккаб фаолият туридир. Ҳар қандай бизнес, ҳар қандай иш, биринчи навбатда, яхши ташкиллаштиришдан бошланади. Статистикага кўра, ресторан муассасаларининг 90 фоизи иш бошлаган биринчи йили зиён кўради ва ёпилиб кетади. Шунинг учун бу бозорда ишлаш давомида нафас ростлашга вақт бўлмайди. Ресторан бизнесида яхши бизнес-режа тузиб олиш жуда муҳим. Юксак натижаларга эришиш учун ресторанда ошхонадан тортиб қўшимча хоналаргача ҳамма нарса аъло даражада бўлмоғи даркор. Яхши хизмат кўрсатилиши ва таомларнинг бетакрорлиги – ресторан учун аксиомадир. Ўйлайманки, юқорида санаб ўтилган барча омиллар яхши ресторан шакллантиришнинг гаровидир.\n– Сиз учун ишда энг муҳими нима?\n– Мен учун энг асосийси – самимийлик. Агарда директор ҳам, менеджер ҳам, официант ҳам самимий бўлса, меҳмоннинг яна келгиси келаверади.\n– Тошкентдаги рестораторларда сиз қандай муаммоларни пайқадингиз?\n– Тошкентда кўплаб ресторанларда бўлдим. Мен борган жойлар жуда чиройли, шинам экан. Сезишимча, сизларда ошхонанинг жиҳозланишидан кўра рестораннинг ташқи ва ички дизайнига кўпроқ аҳамият қаратишар экан. Фақат яхши шароитдагина аъло даражали, мазали таом пишириш мумкин. Шу жиҳатдан қараганда, Тошкент ресторанлари жаҳон андозаларига унча мос келмас экан. Аммо аминманки, вақти билан бу нуқсонлар бартараф этилади.\n– Таомлар хилма-хиллигидан ташқари, бугунги кунда ресторанга ташриф буюрувчилар нималарга кўпроқ аҳамият беришади? Уларнинг талаблари қандайдир тарзда ўзгариб турадими, ёки талаб ва истакларнинг ўртача бир жамланмаси мавжудми?\n– Вақт ўтиши билан одамлар ўзгариб боришади. Ҳозирда меҳмонлар аввалгига нисбатан кўпроқ талабчан ва нозиктаъб бўлиб қолишган. Аксарият ҳолларда улар аллақачон турли жойларда бўлишган, ҳар хил таомларни татиб кўришган ва энди таққослаш, баҳолаш ва танлаш имкониятига эгадирлар. Яхши кафе ва ресторанлар бугунги кунда анчагина, рақобат етарлича кучли, шу боис мижоз жалб этиш учун курашиш, меҳмонга фақат энг яхшиларини таклиф этиш лозим. Одамлар ресторанга фақат тамадди қилиш учунгина келишмайди, улар сал кўнгил ёзишни ҳам исташади. Уларнинг томоша кўргилари келади. Шу боисдан бугунги кунда очиқ ошхонали ресторанларга талаб каттароқ. Меҳмонлар учун ҳамиша қандайдир янги ва ғайриоддий таклифларни ўйлаб топиш керак.\n– Ресторанга меҳмонларни қандай усуллар билан ром этиш мумкин?\n– Ресторан – энг мураккаб турдаги хизмат кўрсатиш муассасаларидан биридир. Бу ерда бошқарувчидан нафақат ташкилотчилик қобилияти, балки рестораннинг ўзига хос, ташрифчиларга хуш келадиган муҳитини ярата билиш маҳорати ҳам талаб этилади. Бусиз доимий мижозларни ром этиш ҳақида гап ҳам бўлиши мумкин эмас. Меҳмонларни қандай жалб қилиш мумкин? Қоидаси оддий: меҳмонга худди дўсти каби муносабатда бўлиш керак – самимий ва дўстона. Одамлар кўзлари билан ёқтиришади, шунинг учун муассаса олдига сархил мева ва сабзавотларга тўла пештахта (витрина) қўйишни маслаҳат берган бўлардим. Буни кўрган кишида шу ресторанга кириб кўриш истаги туғилади. Гулларни қўйиш ҳам мумкин, аммо асло сунъийсини эмас! Тез-тез турли акция ва тадбирлар уюштириб туриш лозим. Масалан, ҳар якшанбани оила куни қилиб белгиласа бўлади. Агар меҳмон оилавий бўлиб келса, болалар таомларига чегирмалар киритиш ёки уларни умуман бепул қилиш мумкин. Вариантлар кўп, аммо энг асосийси – буларнинг барчасини чин дилдан қилиш керак.\n– Яхши ресторан муваффақияти гарови бўлган учта олтин қоида нимада, деб ўйлайсиз?\n– Юқорида айтиб ўтганимдек, биринчиси – дўстона муносабат. Иккинчиси – гигиена, озодалик. Учинчиси эса сифат.\n– Сиз ресторан танқидчиларини жиддий қабул қиласизми? Улар рестораннинг муваффақиятига ҳисса қўшишлари, ёки аксинча – унинг тараққиётини секинлаштиришлари мумкинми?\n– Бизда, Германияда шундай мақол бор: «Агар биров сенга ёқса, буни барчага айтавер, бордию аксинча бўлса – буни тўғри унинг юзига айт». Шахсан мен танқид қилишни хуш кўрмайман. Агар бирор нима ёқмаса, буни кишининг ўзига айтаман. Лекин танқидчилар барибир бор. Албатта, умуммиллий газетадаги мақолани миллионлаб кишилар ўқиши мумкин. Агар тақриз ижобий бўлса, кишилар албатта бу ресторанга ташриф буюришади. Шундан кейинги босқич – энг қийинидир: ресторан уларга шундай ёқиши керакки, яна шу ерга келиш истаги билан кетишлари лозим.\n– Ўтказилган тренинг ҳақидаги фикрингиз қандай? У сиз кутганчалик бўлиб чиқдими?\n– Тингловчилардан жуда кўнглим тўлди. Мен бирор нимани гапириб ёки тушунтириб бераётганимда, улар диққат билан тинглашди ва ҳаммасини ёзиб олишди. Жавобларим уларга қачондир асқотишига жуда-жуда умид қиламан. Тингловчилар кўп саволлар беришди, бироқ жавоб беришим қийинроқ кечди, чунки Ўзбекистондаги HoReCa бозори қандай ишлашини мен билмайман. Ўз тажрибамдан келиб чиқиб жавоб бердим. Ресторанлар ва меҳмонхоналар менеджерларидан кўра, ошпазлар, супервайзерлар, мураббийлар билан ишлаш осонроқ бўлди. Чунки менеджерлар ҳамма нарсани билишлари лозим ва уларга мўлжалланган дастур ҳам бошқаларидан кўра мураккаброқ. Барчага қаҳва қуйиб турган йигитча мени жуда диққат билан тинглади, танаффус пайти эса ишини қилди, қаҳва тарқатди. Булар бари мени жуда қувонтирди. Очиғини айтганда, бу – мамлакатингизга илк ташрифим; мен ҳеч қачон Тошкентни бу қадар замонавий ва чиройли шаҳар, деб ўйламагандим. Мен ўзимни жуда қулай ҳис этдим, ҳатто ўз уйимдагидан ҳам яхшироқ туйилди.\nИрода Аҳмедова суҳбатлашди.


Россиянинг нефть танкерлари ғойиб бўлмоқда - xabar.uz\nРоссиянинг нефть танкерлари ғойиб бўлмоқда\n23.06.2022 15:19 0 3176\nСўнгги 10 кун ичида камида учта нефть ташувчи танкер радар кузатув тизимларидан ғойиб бўлиб қолди. Охирги марта кемалар Португалиядан унча узоқ бўлмаган Азор ороллари яқинида бўлган, деб хабар бермоқда Bloomberg. Радарлардан Осиёга йўл олган танкерлар ҳам ғойиб бўла бошлаган.\nҚайд этилишича, Азор ороллари яқинида танкерлар нефтни бошқа кемаларга ўтказган бўлиши мумкин.\nЖурналистларнинг тахминига кўра, Россияга қарши кенг қўлланилаётган тақиқлар фонида баъзи харидорлар ёқилғини яширин ҳолда сотиб олишаётган бўлиши эҳтимоли бор. Бундай усулни аввал санкцияларга учраган Эрон ва Венесуэла нефт ташувчилари қўллашган.\nРоссия Нефть танкер


Шортанбай овулида йўл тўсган одамлар (видеодан скриншот)\nҚорақалпоғистоннинг Нукус туманида яшовчи 70га яқин одам табиий газ берилмай қўйилганига норозилик билдириб, автомобил йўлини тўсиб қўйди. Бу воқеа тўғрисидаги видео 27 ноябрь куни ижтимоий тармоқларда пайдо бўлди.\nНукус туман ҳокими А.Сейтахов ва туман прокурори Ш. Алламбергенов норозилар билан воқеа жойида учрашган. Қишлоқ аҳолисининг кўмирга бўлган талаби ўрганиб чиқилиб, шу куннинг ўзида 116 тонна кўмир етказилган.\n«Ҳозирги вақтда мазкур ҳудудга суюлтирилган газ ва кўмир етказиб берилмоқда. Лекин, қишлоқ аҳолиси кўмир сифати паст эканлигини таъкидлаб, кўмир сотиб олишдан бош тортган ва ҳудудни табиий газ билан таъминлаб беришни талаб қилган», дейилади ЎзА хабарида.\nХабарда айтилишича, “Ўзтрансгаз” ширкатининг“Қарақалпақстангаз” филиали бошлиғи Х.Айманов ва Қорақалпоғистон Республикаси ички ишлар вазири А.Темирханов норози аҳоли билан учрашиб, табиий газ етишмовчилиги сабабларини ва бу норозилик намойишлари қонунга зид эканлигини тушунтирди.\nРасмийларга кўра, қишлоққа газ етказиб берувчи 16 километр қувур яроқсиз ҳолатга келган ва юқори босимдаги газга бардош бера олмайди. Мазкур қувур янгисига алмаштирилганидан кейингина қишлоқ яна газ таъминотига босқичма-босқич уланади.\nБугунги кунда ҳудуддаги 1541 хонадондан 420таси ёрдамга муҳтож оилалар экани аниқланган ва уларнинг ҳар бирига 500 килодан кўмир, 2 донадан газ баллонлари ва 10 арава қуруқ ўтин бепул берилган.\nЎзбекистонда куз-қиш мавсумида электр ва газ таъминотидаги узилишлар тез-тез кузатилади.\n27 ноябрь куни Сирдарё вилоят, Сирдарё туман марказидаги Оҳунбобоев маҳалласи ҳудудида 50 дан зиёд ҳайдовчи АЁҚШларда метан гази йўқлигидан норозилик билдириб, Гулистон-Тошкент йўлини тўсиб қўйган эди.\nАввалроқ Озодлик радиоси Сурхондарë вилояти маркази Термиз шаҳридаги ўнлаб ресторан ва кафе эгаларига 1 апрелга қадар табиий газ тармоғидан узилиш ҳақидаги огоҳлантириш хати тарқатилгани ҳақида хабар берганди.\nОзодлик радиосига бу борада гапирган мутахассислардан бири¸ “муаммонинг биринчи илдизи¸ Ўзбекистонда ички эҳтиëжни қоплайдиган даражадаги табиий газнинг йўқлиги бўлса¸ иккинчиси¸ газ қувурларининг авария ҳолатида экани билан боғлиқ”, деб айтган эди.


10.06.2014 Чоп этиш учун\nМулоқот чоғида Ўзбекистон билан Литва ўртасидаги алоқалар кўплаб йўналишларда ривожланиб бораётгани, бунда икки давлат раҳбарларининг учрашувларида эришилган келишувлар муҳим ҳуқуқий асос бўлиб хизмат қилаётгани алоҳида таъкидланди. Икки томонлама муносабатларнинг ҳуқуқий асосини мустаҳкамлашда парламентлараро ҳамкорлик муҳим аҳамият касб этиши қайд этилди.\n– Литва Ўзбекистон билан ўзаро алоқаларни мустаҳкамлаш ва янада кенгайтиришга катта эътибор қаратмоқда, – деди Видас Гядвилас. – Мамлакатингизда қонун ижодкорлиги соҳасида олиб борилаётган кенг қамровли ислоҳотлар юксак самаралар бераётганининг гувоҳи бўлдик. Делегациямиз таркибида бизнес, таълим, транспорт ва логистика каби соҳалар вакиллари бор. Мақсадимиз – ижтимоий-сиёсий, савдо-иқтисодий ва гуманитар алоқаларни янада кенгайтириш.\nУчрашувда икки мамлакат олий қонун чиқарувчи органлари ўртасидаги ҳамкорликка доир масалалар юзасидан атрофлича фикр алмашилди.\nКўришлар сони: 9961


Samsung чиқариб улгурмаган Galaxy A82 илк анбоксинг видеода! - Terabayt.Uz\nSamsung чиқариб улгурмаган Galaxy A82 илк анбоксинг видеода!\nЖанубий кореялик гигант куни кеча ўзининг Galaxy F02s ҳамда Galaxy F12s русумли смартфонларини намойиш қилди. Аслида булар тегишлича Galaxy A02s (Galaxy M02s) ва Galaxy A12 (Galaxy M12) қурилмаларининг қайта номланган клонларидир.\nSamsung энди ўрта нарх тоифасига мансуб яна бир – Galaxy A82 смартфонини тайёрлаётгани ҳақида аввалроқ ёзган эдик. Компания ҳали уни расман намойиш этгани йўқ, аммо UBXTech номли YouTube-канал аллақачон унинг биринчи анбоксинг видеосини эълон қилди.\nВидеолавҳада Galaxy A82 моделининг асосий техник хусусиятлари ҳам айтиб ўтилган. Ушбу қурилма диагоналига 6,7 дюймлик, FullHD+ форматли Super AMOLED экранга эга. Унинг тирқишига 32 мегапикселлик олд камера жойланган. Смартфоннинг бош камераси эса 64 + 12 + 8 мегапикселлик сенсорларни ўзида жамлаган.\nSamsung мазкур маҳсулотини Snapdragon 855+ процессори базасида тайёрлаган ва 5/128 гигабайтлик тезкор/ички хотира билан таъминлаган. Унга қадоқданоқ Android 11 операцион тизим талқини устига қурилган One UI 3.1 график қобиғи ўрнатилган.\nGalaxy A82 орқа панели пластикдан ишланган, 5000 мА/соатлик аккумулятори 15 ваттлик тезкор қувватлана олади. Манбага кўра, бу смартфон апрелнинг охирида тақдим қилинади.\n#Samsung #Smartfon #Android смартфон #смартфонлар #Samsung Galaxy A82


18:33 / 08.06.2017\nФутбол бўйича Ўзбекистон Биринчилигининг 13-туридан жой олган «Сурхон» — «Андижон» ўйини оммавий муштлашув билан тугаган, ўйин якунида ҳакам 8 футболчига қизил карточка кўрсатганди.\nСурхондарёдаги футбол учрашуви вақтида рўй берган оммавий муштлашув видеоси пайдо бўлди\nПФЛ Термиздаги ўйин воқеасини атрофлича ўрганиб чиқди ва оммавий муштлашув иштирокчиларига дисквалификация қўллади. Ўйин вақтида четлаштирилган саккиз футболчидан ташқари жанжалда иштирок этган «Сурхон» клуби шифокори ҳам жазоланган.\n«Сурхон» клуби ярим ҳимоячиси Тимур Мамадалиев (Тартиб-интизом кодекси 3-бўлим, 5.45 банди ва «и», «п» бандларига асосан) 9 та учрашувга четлатилди ва жаримага тортилди.\n«Сурхон» ҳимоячиси Санжар Шомуродов (Тартиб-интизом қўмитаси 3-бўлим, 5.45 банди ва «э», «и», «к», «о» ҳамда «п» бандларига асосан) мавсум охирига қадар четлатилди ва жаримага тортилди.\n«Сурхон» ҳимоячиси Нажмиддин Нормуродов 5 та учрашувга дисквалификация қилинди ва жаримага тортилди.\n«Сурхон» ҳужумчиси Акмал Абдураҳмонов 2 та учрашувга четлатилди ва жаримага тортилди.\n«Сурхон» клуби врачи Фаҳриддин Абдусаматов агрессив ҳатти-ҳаракатлари ҳамда «Андижон» ПФК футболчисига жароҳат етказгани учун эгаллаб турган лавозимидан четлатилди ва бундан буён ЎФФ ҳамда ПФЛ тасарруфидаги мусобақаларда ишлаш ваколатидан маҳрум этилди.\n«Андижон» ярим ҳимоячиси Иброҳим Отахонов 4 та ўйинга четлатилди ва жаримага тортилди.\n«Андижон» ярим ҳимоячиси Фарҳод Бекмуродов 3 та учрашувга четлатилди ва жаримага тортилди.\n«Андижон» ярим ҳимоячиси Санжар Асқаралиев 4 та учрашувга четлатилди ва жаримага тортилди.\n«Андижон» ҳимоячиси Акбар Хўжаев 2 та учрашувга дисквалификация қилинди ва жаримага тортилди.\n«Агар мазкур ҳолат яна такрорланса, «Сурхон» ва «Андижон» клубларига нисбатан янада қаттиққўл чоралар қўлланилади. Шунингдек, ҳар икки клубнинг раҳбарлари ва мураббийлар штаби эгаллаб турган лавозимлари мувофқилиги кўриб чиқилади», деб ёзилган ПФЛ сайтида.\nРегламент бўйича бу бандларни бузгани учун клубларга қуйидаги жазолар қўлланилади:\nб) Олий лига, биринчи лига, Ўзбекистон кубоги ўйинларини ўтказишда расмий мажбуриятларни бажаришдан дисквалификация қилиш ёки маълум муддатга футболдан четлатиш;\nв) жарима — 10.000.000 сўм;\nг) мураббий лицензиясини қайтариб олиш;\nд) Ҳар қандай футбол фаолиятидан номаълум муддатга четлатиш.\nМаълумот учун, «Сурхон» клуби катта танаффусдан сўнг шу йил февралида қайта ташкил этилиб, Биринчи лигада иштирокини бошлаган, «Андижон» жамоаси эса ўтган мавсум якунида Олий лигада охирги ўринни эгаллаб, қуйи лигада иштирок этадиган бўлганди.


Қозоғистон топширган яна ўн қочқин маҳкамага тортилди\n26 май 2020, Тошкент вақти: 22:55\n1990 йилда туғилган Файзуллахон Акбаров Сирдарё вилоят Жиноят ишлари суди ҳукми билан 5 йилга қамалди.\nУлардан бири - Қибрай тумани Жиноят ишлари судида судланаётган Қобил Қурбоновга "Жиҳодчилар" гуруҳига алоқадорлик айби қўйилган.\nҚозоғистондан Ўзбекистонга берилган 29 қочқиндан яна ўнга яқини устидан маҳкама бормоқда.\n“Эзгулик” инсон ҳуқуқлари жамияти тарқатган хабарларга кўра, маҳкама Тошкент вилояти Жиноят ишлари бўйича судида ўтган ҳафта пайшанба куни бошланган.\n- Жиноят ишлари бўйича Тошкент вилоят судида ўнга яқин мана шу гуруҳ аъзолари устидан маҳкама жараëнлари бошланган. Гуруҳнинг бошқа аъзоларининг тақдири бўйича тўлиқ маълумотлар йўқ, лекин Тошкент шаҳрида, Бухоро вилоятида ва айрим вилоятларда уларнинг устидан тергов ва суд жараëнлари кетаëтганлиги ҳақида умумий маълумотлар бор, деди “Эзгулик” фаоли Абдураҳмон Ташанов.\nТашкилот фаоли бу маълумотларни ҳибсдагиларнинг яқинлари ва ҳуқуқий ҳимоячиларига таяниб бермоқда.\nБу борада аниқлик киритишини сўраб мурожаат қилган Озодлик мухбирини Тошкент вилоят Жиноят ишлари суди Қибрай тумани Жиноят ишлари бўйича судига йўллади.\nҚибрай тумани Жиноят ишлари суди эса исми маълум бўлган биргина қочқин – Қобил Қурбонов бўйича саволларга жавоб берди, холос.\n- 216-модда билан тушган Қурбонов Қобилнинг иши бизда. Ўзи яқинда келиб тушди. Ҳали иши анча давом этса керак, бошқа маълумот беролмаймиз, - деди Қибрай тумани Жиноят ишлари бўйича суди ходими.\nҚозоғистонда келтирилган қочқинларнинг яқинларидан олинган маълумот – “Жиҳодчилар” гуруҳига алоқадорликда айбланган ўнга яқин киши устидан бораётган маҳкама ҳақида сўралганда, туман суди расмийси “Бизда 10 кишилик иш кўрилаётгани йўқ”, деб жавоб берди.\nЎзбекистон ҳуқуқ-тартибот идоралари шу йил 9 июнда Қозоғистондан Ўзбекистонга бериб юборилган 29 қочқин тақдирига оид Озодлик таҳририяти ва ўзбекистонлик инсон ҳуқуқларини ҳимоя қилувчи ташкилотлар киритган сўровларга ҳануз расман жавоб бергани йўқ.\nХусусан, Қобил Қурбоновнинг ҳимоячиларидан олинган маълумотга кўра, ўтган пайшанба куни бўлган биринчи маҳкама очиқ ўтган ва ундаги иштирокчиларга судланувчилар билан сўзлашиш имкони ҳам берилган.\nҚобил Қурбонов ўз яқинларига аҳволи яхши экани ҳамда унга нисбатан ҳеч қандай қийноқ қўлланилмаганини айтган.\n1966 йилда туғилган Қобил Қурбоновга “Жиҳодчилар” диний гуруҳига алоқадорлик айблови қўйилгани айтилмоқда.\nШу кунга қадар Қозоғистондан экстрадиция қилинган 29 қочқиндан икки нафари – сирдарёлик 21 ёшли Файзуллахон Акбаровнинг 5 йилга, сурхондарёлик 19 ёшли Аҳмад Болтаевнинг 15 йилга қамалгани маълум. Бу хабарлар уларнинг яқинларидан олинган.\nЭндиликда бу икки маҳкумнинг яқинларига аппеляция тартибида судга мурожаат қилиш имкони берилмаяпти.\nОзодлик мухбири билан суҳбатда судланувчи Аҳмад Болтаевнинг отаси Олим Болтаев чоршанба куни чиқарилган суд ҳукмидан ўзига ҳозиргача нусха берилмаганини айтди.\n- Мурожаат қилдим. Бу судни кейинроқ қиламиз деяпти. Суднинг ҳукмини бергани йўқ ҳали. Бергандан кейин қиламиз, деди. Судда ўзим қатнашдим. Уч кун судда гувоҳ бўлдик. Бизнинг ўғил айбини бўйнига олмади. “Мен ундай ишларни қилганим йўқ” деса, қулоқ ҳам солмади.\nБитта айбни ҳам қабул қилмади. 159гаям, 244гаям ҳеч иқрор бўлмади ўғлимиз. “У ишни мен қилганим йўқ. Уйда йўқ эдим” деди. Қабул қилмади улар.\nМен бугун ҳам бориб келдим.Қийноқ қўллагани йўқ¸ гаплашдим. Шундай турибди. Сентябргача туради экан. Шу миллий хавфсизлик қамоқхонасида туради. Зонага чиқармас эканда ҳали, деди Сурхондарёда 15 йилга ҳукм қилинган 19 ёшли Аҳмад Болтаевнинг отаси Олим Болтаев.\nФайзуллахон Акбаров ва Аҳмад Болтаевга ҳам “Жиҳодчилар” гуруҳига алоқадорлик айблови қўйилган эди.\nҚозоғистондан экстрадиция қилинган қочқинлар тақдирини кузатаётган Ўзбекистон Эксперт ишчи гуруҳи раҳбари Суҳроб Исмоилов ҳар икки қочқин яқинларига аппеляция тартирибида мурожаат қилиш имкони берилмаслиги мумкин, деган тахминда.\n- Жумладан, Раҳима Акбаровага суд мажлисининг ўзида "Сизда аппеляцияга мурожаат қилиш ҳаққи йўқ", деб айтилган, суд ҳукми ҳам берилмаган. Бу йигитларга нисбатан суд мажлисларида ва уларнинг яқинлари билан муносабатларда ўта қўпол ҳуқуқбузарликлар кузатилмоқда. Биз бундан хавотирдамиз, - дейди Эксперт ишчи гуруҳи раҳбари Суҳроб Исмоилов.\nЖорий йил 9 июн куни бир ярим йилдан ортиқ Қозоғистоннинг Олмаота шаҳридаги икки ҳибсхонада сақланган 29 қочқин Ўзбекистонга экстрадиция қилинган эди.\nЎзбекистонга келтирилганидан буён бу қочқинлардан яқинлари Ўзбекистон мустақил ҳуқуқ ҳимоячилари ташаббус гуруҳига мурожаат қилган фақат беш нафари тақдирини билвосита кузатиш имкони бўлмоқда.


Сурхондарё вилоят ҳокимининг биринчи ўринбосари Рустам Пардаев вилоятдаги пандемик вазият ҳақда ахборот берди ва аҳолидан тушаётган мурожаатларга эфир орқали жавоб қайтарди.\nПардаевга кўра, Сурхондарёда жами 195та тез тиббий ёрдам автомашинаси мавжуд. Тез ёрдам машиналари етишмаётгани сабабли эҳтиёжни қоплаш мақсадида шифокорлар, жисмоний шахсларнинг автомашиналарини шартнома асосида жалб этиш йўлга қўйилган. Ҳозиргача 50 автомашина тез тиббий ёрдам учун ташкил этилган. Яна ташкил этиш давом этмоқда.\nШунингдек, ҳар бир туманда 15та мобил гуруҳлар шакллантирилган. Бу гуруҳларда малакали тиббиёт мутахассислари, СЭО марказлари ходимлари, ИИБ, миллий гвардия вакиллари бор, мазкур гуруҳларга 162та телефон тарқатилган.\nПЗР лабораторияси вилоятда 3та марказда бор. Ҳозиргача 36 040 та тест олиб келинган. Яна 50 000 та буюртма қилинган.\nАйни вақтда тест захиралари 12 000 тани ташкил этади. Ҳозирги кунда Шеробод туманида яна бир ПЗР лабораториясини ишга тушириш ишлари кетмоқда.\nКоронавирус юқтирган фуқаролар ҳозирда вилоятдаги учта тиббиёт муассасасида даволанмоқда. Бу муассасаларда 270 та ўрин бор. Қўшимча равишда 170 та жой ҳозирланган.\nСурхондарёда коронавирусга қарши курашаётган тиббиёт ходимлари сони – вилоят бўйича 1500 нафар.\nВилоятда 594 та дорихона мавжуд. Махсус комиссия томонидан тасдиқланган дори воситаларининг нархлари сунъий тарзда оширилишининг олдини олиш мақсадида тегишли идоралар томонидан назоратга олинган. Яна 2,6 миллиард сўмлик дорилар олиб келинган бўлиб, ҳудудларга тарқатиш режалаштирилмоқда.\nШунингдек, «Саховат ва кўмак» жамғармаси маблағлари ҳисобидан Россиядан 5 миллиард сўмлик дорилар олиб келинади. Агар яна эҳтиёж пайдо бўлса, қўшимча равишда дорилар келтириш бўйича режа ишлаб чиқилган.\nҲоким ўринбосари касаллик тарқалишининг олдини олиш нафақат назорат органлари, балки аҳолининг ўзига ҳам боғлиқ эканини, айниқса, бунда жамоатчилик ўрни катталигини эслатиб, аҳолига мурожаат қилди.\nНафақат аҳоли ўртасида, ҳаттоки тиббиёт ходимлари орасида ҳам карантин қоидалари қўпол тарзда бузилаётганига мисол келтирди.\n«Жорий йил 11 июль куни Термиз шаҳридаги онкология диспансерида ходимлар тушлик вақтида жамоавий тарзда туғилган кун тадбирини ўтказишган. Ушбу ҳолат тегишли идоралар томонидан ўрганилиб, қатъий чоралар кўрилди.\nЖами 17 кишига 78 миллион сўмлик жарима жазоси тайинланди. Биз аҳолидан карантин қоидаларига амал қилишни сўраётган бир вақтда тиббиёт ходимлари ўртасида бу каби ҳолат содир бўлиши ачинарли ҳол, албатта», – дейди вилоят ҳокимининг биринчи ўринбосари Рустам Пардаев.\nКарантин даврида ишсиз қолган, хусусан, аҳолининг эҳтиёжманд қатламини қўллаб-қувватлаш муҳим экани таъкидланиб, бу бўйича ҳам ахборот берилди.\n«Озиқ-овқат тақчиллиги юзага келмайди, деб бемалол айта оламиз. Биргина ғалла маҳсулоти омборларда 300 минг тонна жамғарилган. Бу фермер ва деҳқонларнинг ўзларига қолган ғалладан ташқари 467 минг тонна ғалла йиғиштириб олинган. Сурхондарё вилояти аҳолисининг бир йиллик ғалла истеъмоли – 207 минг тонна.\nВоҳадошларга айтмоқчи бўлганимиз: ун ва бошқа асосий истеъмол маҳсулотлари бўйича ҳеч қандай хавотирга ўрин йўқ. Шунингдек, такрорий экинлар 77 минг гектарга экилган», – деди Пардаев.\nМаълум қилинишича, Сурхондарё вилоятида пандемия даврида 12 648 та эҳтиёжманд оила аниқланган. Апрель ойидан буён бу оилаларга 19,2 миллиард сўмлик озиқ-овқат, дори воситалари ҳамда бошқа турдаги ёрдам кўрсатилган.\nСурхондарё вилоят соғлиқни сақлаш бошқармаси бошлиғи ўринбосари Ўралбой Сафаров ҳоким ўринбосарининг сўзларига қўшимча киритди. Унга кўра, ўзида касаллик аломатлари сезилган бемордан тест олингач, таҳлил натижалари чиқишига қараб ўтирмасдан рентген ҳам олинади.\n«Ҳозирги мавжуд рентген ускуналари рақамли бўлиб, бир вақтнинг ўзида натижаларни кўрсатади. Агар ўпкада ўзгариш аломатлари бўлса, ўша вақтнинг ўзида даволаш ишлари бошлаб юборилади», – деди вилоят ССБ бошлиғи ўринбосари.\nТаъкидланишича, ҳар бир тумандаги юқумли касалликлар шифохоналарига РЛ аппаратлари ва аксигинаторлар, керакли замонавий ускуналар олиб келинган. 17 июль куни 90та замонавий аппарат келтириб берилган.\n«Беморлар Тошкентдаги мутахассислар билан Zoom дастури орқали консилиум қилинмоқда. Шу тарзда 20 нафар бемор оғир даражадан чиқаришга эришилди», – деди Ўралбой Сафаров.\nЭслатиб ўтамиз, Сурхондарё вилояти ҳокими Тўра Боболов коронавирусга чалинган. 50 ёшли функционер Тошкентда COVID-19`дан даволанаётгани 18 июль куни маълум бўлганди.


ЎзА - Ҳамкорлик мустаҳкамланмоқда\n10.03.2017 16:29 Чоп этиш версияси\nПрезидентимиз Шавкат Мирзиёев ташаббуси билан ҳар ҳафтанинг пайшанбаси мамлакатимизда профилактика куни сифатида белгиланди. Шунга мувофиқ, Андижон вилояти маҳаллалари, таълим муассасаларида ҳам ҳуқуқбузарлик ва жиноятларнинг олдини олишга қаратилган тадбирлар ўтказилмоқда.\nИчки ишлар органлари ходимлари томонидан прокуратура, солиқ идораси, “Маҳалла” хайрия жамоат фонди, хотин-қизлар қўмитаси, “Камолот” ёшлар ижтимоий ҳаракати, таълим муассасалари билан ҳамкорликда ўтказилаётган тадбирларда содир этилган жиноятларнинг сабаб ва омиллари атрофлича муҳокама этилиб, бундай ҳолатлар келиб чиқишининг олдини олишга қаратилган тарғибот ишларини янада кучайтиришга алоҳида эътибор қаратилмоқда.\n– Профилактика тадбирлари доирасида 103 мингдан ортиқ хонадон ўрганиб чиқилди, – дейди вилоят ички ишлар бошқармаси ҳуқуқбузарликларнинг олдини олиш бошқармаси катта инспектори, майор Мирзоҳид Маъмиржонов. – Ўрганиш давомида фуқароларнинг паспорт-виза, доимий ёки вақтинча яшаш, ёнғин, ҳаракат хавфсизлиги тартиб-қоидаларига риоя этиши назоратдан ўтказилди. Ички ишлар идоралари профилактик ҳисобида турувчи шахслар, хорижга ишлагани кетган ёки қайтганлар ва уларнинг оила аъзолари билан суҳбатлар ўтказилди.\nАндижон тиббиёт коллежида бўлиб ўтган тадбирда ҳуқуқ-тартибот идоралари масъул ходимлари, хотин-қизлар қўмитаси вакиллари, маҳалла фаоллари, таълим муассасаларининг ўқитувчилари, ўқувчилар ва ота-оналар иштирок этди. Ўқувчи-ёшлар ўртасида ҳуқуқбузарлик ва жиноятлар келиб чиқишининг олдини олиш, тарғибот-тушунтириш ишлари самарадорлигини ошириш, ўқувчилар интизоми ва давоматини қатъий назоратга олиш борасидаги ишлар атрофлича муҳокама этилди. Ўқувчиларга пухта билим олиш, касб-ҳунар эгаллаш, қонунларни ҳурмат қилиш, зиммаларидаги бурч ва масъулиятни адо этиши зарурлиги, турли иллатлар ҳақида тушунчалар берилди.\n– Бугунги тадбирда биз, ёшлар 12 йиллик мажбурий таълим, бу борадаги бурч ва масъулиятимиз ҳақида кўп нарса билиб олдик, – дейди Андижон тиббиёт коллежи ўқувчиси Карима Мадибекова. – Зиммамиздаги ана шу вазифаларни адо этиш, пухта билим олиш ва фаол ёшлар қаторида бўлишга астойдил ҳаракат қиламиз.\nПрофилактика куни доирасида вилоятдаги 869 таълим муассасасида ўқувчиларнинг дарсда қатнашиши, кийиниш маданиятига амал қилиши ўрганиб чиқилди, соғлом турмуш тарзи, маънавий-ахлоқий тарбия мавзуларида суҳбатлар ўтказилди. Фарзандлари назоратига эътиборсиз, уларнинг дарсга қатнашишига масъулиятсизлик билан қараган 540 ота-онага тегишли чора кўрилди.\nПрофилактика тадбирлари ўқувчи ёшларнинг таълим-тарбияси билан боғлиқ муаммо ва камчиликларни ўз вақтида аниқлаш, бартараф этиш, мазкур йўналишдаги ишлар самарадорлигини юксалтиришда ички ишлар идоралари ходимлари, педагоглар, ота-оналар ва кенг жамоатчилик вакиллари ҳамкорлигини янада мустаҳкамлаш ва масъулиятини оширишга хизмат қилмоқда.


Бир кўча афсонавий Регистон ансамблига олиб чиқса, яна бири муборак қадамжо — Шоҳи Зиндага элтади. Йўл бўйлаб қад ростлаган замонавий бинолар кетидан асрий тарихга гувоҳ уйларни кўриб, тарих зарварақлари чалкаштириб қўйилгандек туюлади.\nТуғишгандан ҳам яқин\nҲар гал «Сен етим эмассан» фильмини томоша қилганимда, бир ўзбек оиласининг ўн беш нафар турли миллатга мансуб болани қарамоғига олиб, барини баробар ардоқлаб, бор бисотини бирга баҳам кўриб, энг оғир дамда кўрсатган жасоратига қойил қоламан. Бир куни оиламиз билан ўша фильмни такрор кўрар эканмиз, серсавол укам сўради: «Буви, Шоаҳмад ота шунча болани асраб олгани ростми?» Бувим эса ёшлик чоғларидаги яқин дугонасидан бири — Ленанинг украин қизи экани, уларнинг оиласи Ўзбекистонга қандай келиб қолгани, кейинчалик кетишга имкон туғилган бўлишига қарамай, ватанига қайтмагани ҳақида айтиб бердилар. Сўнг девор-дармиён қўшнилар Михаил ва Марат акаларнинг ҳавас қилгудек муносабатини мисол келтириб, бизга ҳам ана шундай иноқ бўлишимизни уқтирдилар. Ўшанда ўзимча ўйлаганим ёдимда: дунёдаги жами инсонларни ягона ип — одамийлик риштаси чамбарчас боғлаб турса керак. Ана шу ришта бегона инсонларни ҳам жигардек яқин қилиб қўяди.\nШарқ маҳалласида ҳам узоқ йиллар бирга яшаб, қариндош тутиниб кетган ўнга яқин турли миллат вакиллари истиқомат қилади.\n«Ўзбек тилида бийрон-бийрон гапиради...»\n— Маҳалламизда уч мингдан зиёд аҳоли, 610 та хонадон бор, — дейди маҳалла раиси Аслиддин ШАРОФИДДИНОВ. — Ўзбек, тожик, корейс, татар, рус, озарбайжон, қозоқ ва яҳудий каби миллат вакиллари кўпдан бери яшайди. Шу кунга қадар улар ўртасида ҳеч қандай низо ва тушунмовчилик бўлмаган. Аксинча, бир жойда яшаб, ўзаро ака-ука, опа-сингилдек бўлиб кетишган. Миллий байраму йиғинларда биринчилардан бўлиб таклиф ва мулоҳаза билан қатнашади. Урф-одат ва анъаналаримизга бўлакча ҳурмат билан қарайди. Кўплари ўзбек тилида бемалол сўзлаша олади. Наврўз тантаналарида, халқ сайилларида ўзбекча лапар ва қўшиқлар айтиб, бизни лол қолдирган вақтлар ҳам бўлган.\nКези келганда оиладаги арзимас нарсага тортишаётган ўз болаларини муросага чақириб, яраштириб қўйиш ота-онага қийинлик қилади. Бундай пайтда на унисига, на бунисига ён босиб, адолат ўлчовида адашиб қоладиганлар ҳам топилади. Ажрашиш ёқасидаги оилани сақлаб қолиш, тўй-маъракаларни тартибга солиш, қайнона ва келинни инсофга чақириш — буларнинг ҳаммасига ечим топишни бўйнига олиб, уддасидан чиқиш эса жўн иш эмас. Маҳалла оқсоқоли суҳбат чоғида ишсиз фуқароларнинг 95 фоизи меҳнатга жалб этилиб, 55 нафар хотин-қиз «Самарқанд — Сингапур» қўшма корхонасига доимий ишга жойлашгани бу йилги энг улкан ишлардан бири бўлганини алоҳида айтди.\nБуюк аждодлар зиёратгоҳи\nМаҳалла ҳудудидан ўтувчи Ғиждувон кўчасида Чокардиза қабристони бор. Чокардиза мавзеси IX аср охири X аср бошларида яшаган машҳур фиқҳшунос олим Абу Исҳоқ ибн Иброҳим ибн Самосий ал-Мутаваъиннинг боғи бўлган. Олим вафот этгач, шу мавзега дафн этилган. Шундан сўнг, боғ аллома Имом Абу Лайс Самарқандийнинг қўлига ўтиб, кейинчалик вафот этгач, у киши ҳам шу ерга дафн этилган. Шунингдек, ислом оламидаги кўпгина улуғ зотлар, жумладан, Имом Абу Мансур Мотуридий ҳамда илми ҳикмат асосчиси Имом Абул Қосим Самарқандийларнинг мақбараси ҳам Чокардиза қабристонида жойлашган. Тарихий манбалардан бирида келтирилган маълумотлар ҳам бу ернинг қанчалар муқаддас эканидан дарак беради: «Мадинаи мунавварадаги Боқия қабристонидан ва Макка мукаррамадаги Муалла қабристонидан бошқа Самарқанддаги Чокардиза қабристонидан бузрукроқ қабристон йўқдир...» Истиқлолдан кейин бу манзиллар қайтадан обод этилди.\nҲам раҳмат, ҳам даромад\nОбодлик кўча-кўй, қишлоқ ва маҳалла қиёфасида кўринади. Айни пайтда маҳаллада жами 9 та меҳмонхонанинг 4 таси ишга тушган бўлса, қолганларида таъмирлаш ва пардозлаш ишлари якунига етай деб турибди. Қолаверса, 150 кишилик ресторан, сартарошхона, новвойхонани ўз ичига олган маиший хизмат кўрсатиш комплекси фаолият юритиши билан бирга, элаксозлик, сомсапазлик, тикувчилик каби касб эгаларининг меҳнати ҳам раҳмат, ҳам даромад келтираётгани айни ҳақиқат. Шу ўринда оилавий тадбиркор хонадонларни эътироф этиш жоиз.\n— Ҳунармандлик — бизнинг ота касбимиз, — дейди эл корига яраётган уста-дурадгор Баҳром ҲАБИБЖОНОВ. — Шу йилнинг ўзида тўртта иш ўрни яратиб, бежирим эшик, ром ва ҳар хил мебеллар ясаяпмиз. Уйимизнинг ертўла қисмидан жой ажратиб, 15 дона ускуна ёрдамида ёғочга ишлов берамиз. Буюртмалар кундан-кунга ортиб боряпти. Шунинг учун ҳам иш тобора қизғин кетяпти. Келгусида яна 6 та иш ўрни яратишни ният қилганмиз.\nМаҳалла фаоллари яна бир таклифни ўртага ташлади. Маҳалланинг ўзида мактабгача таълим муассасаси йўқ экан. «Фойдаланиш мумкин бўлган бино мавжуд, сармоя тикиб, бинони қайта таъмирлаб, болалар боғчасини ишга туширадиган тадбиркор билан ҳамкорлик қилишга тайёрмиз», деб изоҳлади маҳалла раиси.\nШунингдек, маҳаллада иккита умумтаълим мактаб кутубхонасидан ташқари яна битта 25 мингга яқин китоб мавжуд кутубхона бор. Бу китоблар орасида тарихий нодир асарлар талайгина. Бироқ кутубхона биноси таъмирталаб ҳолга келгани учун маҳалла марказида мутолаа учун алоҳида хона ҳозирлаб қўйилган. Эндиликдаги қилиниши лозим бўлган асосий вазифалардан бири — кутубхонани фуқаролар, айниқса, ёшларнинг севимли масканига айлатиришдан иборат.\n🕔10:54, 27.09.2019 ✔8825\n🕔12:48, 12.04.2019 ✔9449\n🕔11:15, 31.01.2019 ✔9472\n✔ 8825 🕔 10:54, 27.09.2019\n✔ 9449 🕔 12:48, 12.04.2019\n✔ 9472 🕔 11:15, 31.01.2019\n✔ 9528 🕔 17:36, 24.01.2019\n✔ 1353 🕔 17:16, 27.12.2018